ARGOUL ROMÂNESC 


1. Delimitarea argoului 


1.1. Identitar, criptic, ludic 


Argoul e o variantă socială a limbii, prin care un anumit număr de vorbitori îşi marchează 
apartenenţa la un grup sau la o comunitate „marginală“ şi, implicit, diferenţierea faţă de cultura 
oficială şi faţă de limba standard. 


E greu de găsit o definiție care să acopere ipostazele curente, destul de diferite, ale 
argoului: limbaj al lumii interlope, dar şi limbaj al tinerilor şi în genere al celor care — dincolo 
de apartenenţa la o generație — adoptă un stil al comunicării neconvenționale. „Marginalitatea“ 
unei categorii sociale este reală (prin situarea în afara legii) sau mai curând percepută subiectiv 
(în cazul adolescenților în căutarea unei identități, în opoziție cu lumea adulților). Limbajul are 
funcție identitară, devine un mijloc de solidarizare şi de diferenţiere față de cei din afara 
comunității underground. 


Cercetările mai vechi accentuau funcția criptică a argoului, caracterul său de limbaj 
secret, inaccesibil celor din exteriorul grupului. Secretul este, desigur, important, mai ales în 
limbajul lumii interlope; cea mai mare parte a argoului nu are totuşi statutul de cod secret, 
servind în primul rând solidarităţii şi coeziunii: prin deprinderea limbajului, se trece un prim test 
de acceptare în grup. Cei care folosesc argoul (hoţii care plănuiesc o lovitură, tinerii care 
pregătesc o petrecere) o fac uneori pentru a nu fi înțeleşi de alte persoane, dar cel mai adesea 
pentru a se integra grupului lor. 


O altă componentă esențială a argoului este tripla sa ipostază ludică, estetică şi expresivă. 
Prin argou, posibilităţile estetice ale limbii sunt folosite conştient: cu plăcerea jocului, adesea 
umoristic, dar dezvăluind posibilități ascunse ale limbii şi exprimând o subiectivitate. Ca limbaj 
expresiv, argoul e un mijloc de frondă, de provocare şi amuzament; o zonă de manifestare a 
creativităţii anonime. Inovația, de exemplu o metaforă spectaculoasă sau un joc de cuvinte 
surprinzător, devine model pentru zeci de alte metafore şi jocuri de cuvinte similare. 


Caracterul secret al argoului este prezent mai ales în terminologia unor activităţi ilegale, 
de exemplu a furtului: cuvinte ca pontoarcă, fartiţier, tiră etc. nu sunt cunoscute majorităţii 
vorbitorilor de limbă română. Caracterul estetic şi ludic este manifest în numeroase creaţii 
glumeţe, ironice, gratuite, de genul: a avea pitici pe creier, a pune bila pe cinci, a se da lebădă, 
împuşcat în aripă etc. Între funcţia criptică şi cea ludică nu e însă o contradicţie: până şi 
terminologia furtului este nu doar utilitară, ci şi, în mare parte, umoristică, ironică, expresivă 
(când, de pildă, victima e numită mireasă, complicele aghiotant, iar hoţul este achizitor, 
digitator, care dă cinci degete, dă cu racu”, face la stânga etc.). Desemnarea ca girofar a 


participantul la furt care supraveghează zona poate ascunde identitatea persoanei şi natura 
acțiunii sale, dar metafora comică este ingenioasă şi până la urmă transparentă, chiar pentru 
neinițiați. S-ar părea că funcția ludică e mai importantă în argou decât cea criptică. 


Argoul a fost considerat cândva un limbaj artificial, construit cu intenţie, prin procedee 
convenţionale. E drept că unele limbaje secrete recurg la procedee sistematice de deformare a 
cuvintelor (intercalare de silabe suplimentare, ca în „păsărească“, citire a cuvintelor de la sfârşit 
către început, pe sunete sau, ca în verlan-ul francez, pe silabe); în română, aceste metode de 
încifrare pur formală au însă o pondere neînsemnată, în comparație cu dezvoltarea spontană, în 
tiparele creativităţii limbii populare, a argoului. 


E aproape imposibil ca argoul să apară în mediul rural tradițional: ca varietate lingvistică 
urbană, argoul presupune o ierarhie socială şi o anumită mobilitate a persoanelor, dezvoltându-se 
în aglomerări spontane sau impuse (banda, gaşca, închisoarea, şcoala, unitatea militară). 


Există limbaje argotice în toate limbile moderne (în fr. argot, în engl. cant, slang etc., în 
sp. argot, germania, în it. gergo etc.). 


1.2. Diversitate internă 


1.2.1. Argou interlop, limbajul tinerilor, argou comun 


Termenul argou acoperă mai multe limbaje asemănătoare, între care există suprapuneri 
parțiale. 


Prototipul argoului, cel mai clar diferențiat de limba comună, este limbajul vorbit de 
lumea interlopă (hoţi, escroci, puşcăriaşi, prostituate, cerşetori, vagabonzi). Argoul interlop are 
caracteristicile oricărui limbaj popular (circulaţie orală, instabilitate, expresivitate etc.), dar şi 
trăsături de limbaj tehnic (terminologie profesională) şi procedee proprii; preia de obicei cuvinte 
şi expresii din limbile grupurilor sărace (nomazi, emigranţi etc.). Argoul interlop (engl. cant, 
germ. Rotwelsch etc.) e cea mai veche formă de argou cunoscută. 


Sociolingvistica se ocupă şi de limbajul tinerilor, care adoptă masiv cuvinte şi expresii 
ale argoului interlop, dar îşi creează şi propriile semne distinctive. Limbajul juvenil se înnoieşte 
foarte repede, cuprinde cuvinte legate de mediul specific (şcoală, facultate, armată) şi de 
preocupări ale vârstei (muzică, sport, videojocuri), recurge la mai multe repere culturale 
(tradiționale sau ale culturii de masă: TV, publicitate) şi împrumută masiv din limbile străine de 
prestigiu (din engleză, în ultimele decenii) etc. În vorbirea tinerilor, se manifestă o atitudine de 
nonconformism juvenil şi de respingere a adulţilor, solidaritatea de generație, nevoia de a fi în 
interiorul grupului (în gaşcă) şi, mai ales, dorința de a fi la modă. Se recurge des la ironie şi se 
adoptă un ton de indiferență şi blazare. Cuvinte caracteristice prin frecvenţă (nu neapărat prin uz 
exclusiv) în limbajul actual al tinerilor sunt bazat, belea, expirat, faze, felie (a fi pe felie), fite, 
fitos, motor („motocicletă“), super, varză, precum şi numeroase împrumuturi din engleza 
standard sau din slang (cool, groggy, horror, loser, funny, party, trendy etc.). Dorinţa de a şoca 
se manifestă şi prin utilizarea extrem de frecventă a cuvintelor vulgare, care devin destul de 


repede simple automatisme, mărci discursive. In limbajul tinerilor, expresivitatea ludică joacă un 
rol mult mai mare decât caracterul secret. 


Există, în fine, argoul comun sau general, de fapt un limbaj familiar-argotic, care preia 
masiv elemente şi procedee din zona „interzisă“ a argoului interlop şi conservă inovațiile 
„limbajului tinerilor“, chiar când vorbitorii au trecut în altă categorie de vârstă. Acest tip de 
limbaj (numit în engleză slang, în franceză argot commun sau argot moderne) e vorbit, din 
rațiuni de expresivitate şi mai ales din nonconformism, de grupuri şi categorii sociale mai largi. 


1.2.2. Variaţie regională 


Cu siguranţă, există variante regionale ale argoului românesc; ele n-au fost studiate ca 
atare, dar transpar, într-o anumită măsură, din diferenţele dintre listele de termeni furnizate de 
studiile despre argoul unor anumite comunităţi locale (suburbiile Iaşiului, tinerii din Bucureşti 
etc.). Dincolo de inovații sau mode locale, asemenea variante sunt foarte greu de delimitat, 
pentru că, prin definiţie, argoul este instabil şi fărâmiţat, dar şi pentru că, până la urmă, termenii 
fundamentali ajung să circule şi să fie adoptați în argoul general. Spaţii care favorizează 
circulația termenilor şi uniformizarea sunt instituţiile de învăţământ (şcolile şi universităţile) şi, 
în ultimele decenii, mass-media; până de curând, un rol important în omogenizarea argoului l-a 
Jucat şi serviciul militar obligatoriu, care punea în contact tineri din diferite medii sociale şi din 
diferite regiuni. 


Un exemplu de percepere a diferenţelor regionale în limbajul tinerilor (din Ardeal, în 
opoziţie cu cel din Muntenia şi Moldova), dar şi o mărturie despre anularea lor prin transmiterea 
rapidă a inovaţiilor apare într-un pasaj dintr-un volum de proză romanțat-memorialistică al lui 
Ion Gheţie, Fructul oprit (2004), care se referă la perioada de imediat după al doilea război 
mondial (1946), prin ochii unor liceeni din Şimleul Silvaniei: 


„E cazul să spun că, datorită mai ales celor câțiva băieți veniţi din Regat, folosim o groază de 
cuvinte şi expresii care ne atrag prin noutatea şi ingeniozitatea lor: «am uşchit-o» şi «uşcheală», 
«plimbă ursul» sau «mută măgarul», «fazan» (pentru «tip», «un fazan a urmărit-o pe Emi Luca 
până acasă»), «fă-o pe şes», «nasol». Dacă vrem să arătăm că nu dăm prea mulți bani pe o 
afirmaţie, formula e «sanchi» sau «aiurea»“ (Gheţie 2004: 83). 


Un caz cu totul aparte îl reprezintă argoul din Republica Moldova: deşi format tot pe baza 
limbii române, acesta are ca sursă principală de împrumut rusa, ba chiar argoul rusesc (Mladin 
2009); în schimb, elementele ţigăneşti sunt aproape inexistente. În ultimii ani, prin intermediul 
tinerilor din Republica Moldova veniţi să studieze în România, prin textele unor grupuri 
muzicale (mai ales Planeta Moldova) şi prin comunicarea pe internet (forumuri, chat), unii dintre 
termenii argoului basarabean au ajuns să fie destul de cunoscuţi: pațan „băiat, tip, ins“; a (se) 
pricăli „a glumi, a face haz, a păcăli, a-şi bate joc“; musor „poliţist“; a (se) snimi „a pleca, a 
fugi“ etc. 


1.3. Argoul în raport cu alte variante ale limbii 


Procedeele expresive ale argoului sunt, în mare parte, comune cu cele ale limbii populare 
în genere şi cu cele ale limbajului familiar în special; de aceea, e greu să fie trasate limite clare 
între argou şi celelalte variante predominant orale ale limbii. Interferenţele sunt produse şi de 
permanente treceri ale cuvintelor dintr-un registru în altul: argoul preia cuvinte din toate 
registrele şi varietățile limbii şi poate influenţa, la rândul său, aceste varietăți, cărora le transferă 
creaţiile sale. 


1.3.1. Argoul ca „beneficiar“ 


Argoul românesc preia multe cuvinte din fondul comun, transformându-le, prin 
modificare semantică, în elemente argotice (de exemplu, bulion „sânge“, mălai „bani“, paraşută 
„prostituată“. Uneori, elemente ale limbii comune sunt cuprinse în expresii şi locuţiuni cu sens 
global diferit de al elementelor componente (de pildă, a o lua pe ulei „a se îmbăta“, a da colțul 
„a muri“). 


Sunt şi alte varietăţi ale limbii care, nefiind cunoscute de toţi vorbitorii, devin surse 
pentru aşa-numitul „împrumut intern“: argoul preia regionalisme, cum ar fi bulcă „pâine“ (intrat 
în graiurile din nordul Moldovei din ucr. bulca < pol. butka „specialitate de pâine albă“) sau a 
glojdi „a mânca“ (muntenism, Udrescu 1967). Adesea, nu sunt uşor de stabilit modul şi 
momentul în care au pătruns în argou anumite cuvinte ieşite din uzul general (precum chindie 
„petrecere desfăşurată seara“ sau boiangerie, în expresia a face boiangerie „a umple de sânge“). 
Acestea ar putea fi „reactivări“ târzii ale arhaismelor, preluări din graiurile locale — sau chiar 
elemente păstrate de argou din perioada în care erau încă în circulație. 


Unele cuvinte şi expresii argotice provin din diferite limbaje de specialitate. De exemplu, 
în argoul tradițional şi în limbajul familiar au intrat unii termeni marinăreşti (cambuză, covertă, 
bord), de asemenea, din jargonul şoferilor (profesionişti şi amatori): a băga în marşarier „a se 
retrage, a pleca“; a o călca „a accelera“; a trage pe dreapta „a se culca“; caroserie „corp“ etc. 
Argoul interlop preia cu uşurinţă termeni din limbajul juridic şi polițienesc, cu care utilizatorii 
săi intră frecvent în contact, cu ocazia arestărilor şi a proceselor (penal „rău, prost, urât“; aneu < 
AN: „infracțiune cu] autor necunoscut“). Un alt limbaj de specialitate ai cărui termeni intră uşor 
în circulația mai largă şi chiar în argou este cel medical (a lua grupa sanguină sau a lua 
wassermanul pe cuţit „a înjunghia“, streptomicină „băutură alcoolică“). În ultimele decenii, cea 
mai largă circulaţie a căpătat-o terminologia calculatoarelor şi a comunicării prin internet, din 
care o serie de termeni şi expresii au căpătat deja utilizări figurate în limbajul familiar-argotic (a 
da eject „a alunga“, a da ignore „a nu băga în seamă“ etc.). 


În comparaţie cu argoul din secolul al XIX-lea, care avea la bază lexicul popular (crăcani 
„pantaloni“, rogojină „iapă“), limbajul familiar-argotic actual utilizează multe cuvinte ale 
registrului cult (alpinist „spărgător care se caţără pe zidul locuinţei“, texte „minciuni“ etc.). 
Fenomenul este firesc, pentru că, prin şcoală şi mass-media, acestea au căpătat o circulație destul 
de largă. 


1.3.2. Argoul ca „donator“ 


Istoria argoului românesc atestă destule cazuri în care termeni argotici au intrat (uneori 
destul de repede) în limbajul familiar. La începutul secolului al XX-lea, erau considerate argotice 
cuvinte ca şmecher, fraier, pilă, şpagă, devenite astăzi colocviale. E mai greu de trecut a doua 
barieră, pentru a intra chiar în limbajul standard; de o asemenea situaţie se apropie, totuşi, 
cuvinte ca banc „anecdotă“, blat „aranjament ilegal“ sau tun „lovitură, mare afacere ilegală“. 


1.3.3. Delimitări stilistice: jargon, limbaj familiar, popular şi vulgar 


În terminologia lingvistică românească (dar şi în cea internaţională, cf. fr. jargon, engl. 
jargon), jargonul este varianta familiară a unui limbaj de specialitate, folosită — din comoditate, 
dar şi cu intenţii ludic-expresive — în interiorul unui grup profesional. Într-o altă accepție, 
preluată în anii '50 din lingvistica sovietică, termenul jargon desemna, depreciativ, un limbaj 
ininteligibil, pretențios, abundând în împrumuturi neasimilate. 


Desigur, şi argoul interlop poate fi considerat un limbaj special, cuprinzând terminologia 
unor activităţi ilegale (furt, prostituție). E totuşi vorba de „profesii“ respinse de normele sociale 
în vigoare, al căror statut special conferă limbajului lor o subversivitate specifică. Jargoanele 
profesionale propriu-zise — limbajul avocaţilor, al medicilor, al feroviarilor etc. — folosesc 
procedee asemănătoare celor argotice, dar au un inventar limitat şi nu reflectă mentalitatea şi 
viziunea polemică a argoului propriu-zis. 


Distincția dintre argou şi jargon nu e totdeauna evidentă. Jargonul computerelor şi al 
internetului are un nucleu propriu specialiştilor, dar şi o mare cantitate de cuvinte şi expresii 
intrate — prin răspândirea enormă a tehnologiei informatice — în uzul comun. Limbajul unui 
sport extrem de popular — fotbalul — oscilează, la fel, între statutul de jargon profesionist şi cel 
de argou expresiv. 


Într-o lucrare recentă, Oprea 2007 diferenţiază, pe baza adunării unui material foarte bogat, între 
un jargon fotbalistic (în care intră cuvinte ca bicicletă, morişcă „tipuri de dribling“, lumânare 
„degajare a mingii pe verticală“) şi un argou fotbalistic, mult mai expresiv, colorat, agresiv şi 
umoristic (a bărbieri mingea „a nu lovi mingea în plin“, a da la ghici „a lovi mingea la 
întâmplare“, a omori maimuța „a şuta peste bara transversală, la mare distanţă de poartă“ etc.). 


Înainte de orice, limbajul argotic este parte a limbajului popular, de aceea majoritatea 
trăsăturilor şi a procedeelor sale (metafore, metonimii, hiperbole, superlative, cuvinte vagi etc.) 
se regăsesc şi în limbajul tradițional rural sau în cel familiar. Argoul foloseşte intens cuvintele 
considerate vulgare şi obscene (denumirile populare ale organelor sexuale, ale actelor fiziologice 
neadmise în public). Acestea nu sunt însă specifice argoului, ci se întâlnesc la fel de uşor în 
oralitatea populară. Mulţi confundă limbajul argotic cu cel vulgar; de fapt, cuvintele obscene 
primesc marca specifică de elemente argotice doar dacă au suferit evoluţii semantice speciale, 
care le conferă alte sensuri decât cele denotative. Noţiunile tabu creează în argou câmpuri 
semantice foarte bogate, cu zeci de sinonime, care nu sunt însă neapărat vulgare sau obscene. 


Vorbitorii obişnuiţi (dar adesea şi autorii de dicţionare de argou) nu operează distincții 
clare între argotic, colocvial, popular şi vulgar; delimitările sunt percepute mai mult de specialişti 
şi presupun o anume conştientizare a diversității lingvistice şi o familiarizare cu toate variantele 
stilistice enumerate. 


La o anchetă ad hoc, propusă pe internet de o studentă, care cerea răspuns la întrebarea „care este 
cuvântul argotic pe care îl folosiţi pentru ceva bun, frumos?“ (/inkmania.ro, 27.01.2007), foarte 
multe răspunsuri conţineau termenul fain. Or, fain este un colocvialism ardelenesc de sursă 
germană, care nu a avut niciodată statut argotic. 


Dicţionarele recente de argou alunecă uneori în confuzii similare, cuprinzând şi termeni 
populari, regionali, familiari, creaţii jurnalistice de ultimă oră etc. Procedează, de aceea, mai 
prudent cele care asociază în titlu argoticul şi familiarul (ca A. şi G. Volceanov 1998). Croitoru 
Bobârniche 2003, de exemplu, include în primele pagini de la litera B cuvintele bagdadie şi 
balcanolog, expresiile a i se da un balon de oxigen, a-şi încărca bateriile etc. Or, bagdadie 
„tavan“ este, de fapt, un termen popular, de origine turcească. Bal/canolog nu poate fi un cuvânt 
argotic, pentru că modul de compunere savantă şi, mai ales, evoluţia semantică spre accepţia de 
„om politic corupt, demagog, imoral“ sunt în afara tiparelor argotizanţilor (şi mai aproape de 
stilul ironic din publicistică). Expresiile a i se da un balon de oxigen şi a-şi încărca bateriile sunt 
familiare, apropiate de limbajul standard şi greu de imaginat în mediile strict argotizante. 


Amestecul e şi mai derutant în dicționarele on-line, care nu au criterii lingvistice clare, 
propunându-şi doar să adune un material neconvențional: /23urban.ro se autodefineşte ca „o 
colecţie de termeni şi expresii care, deşi nu şi-au găsit locul în dicționarele tradiționale, umblă 
libere şi nestingherite în limbajul colocvial. E de datoria noastră (şi a voastră) să continuăm de 
unde a lăsat Academia, ca mândri epigoni ai urbandictionary.com“ (123urban.ro). Între cuvintele 
tratate de voluntari entuziaşti, se pot însă găsi termeni vechi populari (clăpăug), creaţii culte 
glumețe (dilematic, cu sensul „cititor al revistei Dilema“), sintagme jurnalistice (baron local) sau 
anglicisme standard (destul de vechi în limbă): deadline, feedback etc. 


Doar reperele sociolingvistice ne pot ghida în identificarea statutului autentic argotic al 
unor cuvinte şi expresii. Acestea se deosebesc de colocvialisme prin puterea lor de circulație 
(mai limitată) şi se diferenţiază de pseudoargotisme prin atitudinea pe care o exprimă: termenii 
care nu reflectă subversivitatea şi negativismul argotizanților sunt neautentici, sau cel puţin 
dubioşi. 


Termeni ca Șopărlița sau Radio-Șanţ (pentru postul de radio „Europa liberă“) reflectau, în anii 
"60-80, mai curând perspectiva puterii şi a poliţiei politice decât pe cea a individului obişnuit, 
marginalizat. Vorbitorul dispus să critice, în secret, regimul le simţea adesea ca pe nişte creații 
intenţionate ale propagandei oficiale, ca pe nişte tentative de imitare a creativităţii spontan 
argotice. 


Cel mai greu se diferențiază argotismele autentice, produse în mediul lor specific, de cele 
create în limbajul presei sau în literatură şi intrate ulterior în circulația familiar-argotică (aurolac, 
aplaudac, amărăştean etc.). 


1.4. Denumiri 


Argoul românesc nu pare să fi avut o denumire stabilă, nici produsă din interior, de 
vorbitorii înşişi, nici atribuită din exterior. Autorii care s-au ocupat de argou l-au numit în mai 
multe feluri: limba cârâitorilor (Baronzi 1862: 130; 1872), limba hoțească (Hasdeu 1881), 
şmechereasca (Scîntee 1906), limba şmecherilor (Cota 1936), miştocăreasca (Granser 1992). 
Originea sintagmei propuse de Baronzi nu a fost încă lămurită pe deplin: s-ar putea ca termenul 
cârâitori să fi trimis aluziv la ţigani (porecliți ciori) şi deci la un limbaj mixt, cu foarte multe 
elemente ţigăneşti, dar şi să-i fi desemnat pe vorbitorii unui grai incomprehensibil, un fel de 
păsărească (cf. Zafiu 2001: 203-204). Din interior, argoul a fost perceput, în primul rând, ca 
modalitate de a vorbi în mod înşelător şi ludic, adică altfel decât în comunicarea „serioasă”: la 
ciorănie, la şmecherie (Al. Vasiliu 1937: 95), la mişto, la derută, la caterincă. Unele expresii 
(culese de Granser 1992) sunt mai rare şi desemnează, în genere, exprimarea „deformată“, codată 
sau non-serioasă: argotizanţii vorbesc la asuceală, la isa, la uşcheală, pe blat sau pe unde scurte. 


În ultima vreme, vorbitorii de argou folosesc tot mai des, pentru a-şi desemna propriile 
cuvintele şi expresii, termenul jargon, mai ales la plural: jargoane (de Ferentari, de stradă, de 
cartier €tc.). Într-un reportaj despre viaţa de închisoare, se relatează adaptarea conştientă la 
utilizarea argoului: 


„îți schimbi vocabularul, care şi-aşa nu era prea elevat, o dai în dume şi jargoane, îţi schimbi 
accentul punându-ţi limba pe moate, dorind să intri în rând cu lumea“ (Jurnalul, Botoşani, arhiva 
on-line, 2004). 


Termenul jargoane intră în construcţii, tipic familiar-argotice, cu verbe ca a arunca sau a băga: 
a arunca (cu) jargoane (cf. Croitoru Bobârniche 2003) sau a băga jargoane („până şi purisanii 
ăştia doi bagă jargoane pe sticlă“, renatablogr.blogspot.com, 24.03.2009). 


În româna non-standard, s-a răspândit şi o utilizare a termenului argou, la plural, cu sensul 
yee 


„argotism“, „termen sau expresie argotică“ (cf. Zafiu 2005): „«a citit nişte pasaje din carte. S-a 
mirat toată lumea de argouri», ne-a mărturisit cu nostalgie Fanfan“ (Ziarul de Iaşi, 25.07.1999). 


Limbajul vorbit de păturile urbane marginale, altele decât cele strict interlope, e o 
varietate socială puternic influențată de argou. În anii °’30, cercetătorii l-au numit limbaj „de 
periferie“ (Al. Vasiliu 1937) sau „limbajul mahalalelor“ (Chelaru 1937). După 1989, s-a impus, 
chiar din interior, mai ales prin forme specifice de afirmare (muzică rap, hip-hop), formula 


limbaj de cartier, care denumeşte o realitate nouă (dezvoltată nu în periferia semirurală, ci în 
cartierele-dormitor din zonele muncitoreşti sărace). 


2. Istoricul fenomenului şi al cercetării 


Istoria argoului românesc şi a cercetării sale pot fi tratate împreună, pentru că informațiile 
sunt destul de puţine. 


În genere, apariţia argoului interlop pare a fi legată de dezvoltarea vieţii citadine 
medievale, care presupune circulația persoanelor din lumea marginală — hoţi, cerşetori, mici 
negustori ambulanți — dintr-un oraş într-altul. E foarte probabil ca viața orăşenească să fi produs 
şi în spaţiul românesc, ca şi în alte părţi, încă de acum câteva secole, limbaje argotice, probabil 
bogate în elemente ţigăneşti, turceşti şi greceşti, despre care însă nu ni s-au păstrat dovezi. 


O mărturie despre existenţa, la sfârşitul secolului al XVIII-lea, a categoriilor sociale care 
produc în genere argoul — dar nu şi informaţii despre limbajul lor — sunt actele juridice şi 
polițienești (de pildă, cele ale Departamentului de cremenalion). Putem să ne imaginăm că 
dialogul pe care îl rezumă un raport polițienesc din 1795 conţinea elemente argotice: 


„auzind acel Hristache vorbă în puşcărie pentru istoria tătărcii, au vestit lui Ioniță bărbierul hoţul 
cum că alţi trei hoţi, ce se află cu dânsul în osânda ocnii, anume Niculaie chelul i Cartan 
masalagiu şi Fotache Otetică făcea vorbă între dânşii că furând câte trei nişte boarfe de la o casă 
şi ducându-le noaptea iar într-acel gunoi, de supt Curtea-Veche, adică un hoţ au furat-o şi alți hoți 
au găsit-o...“ (Livadă-Cadeschi, Vlad 2002: 111). 


Sintagma craii de Curtea-Veche e o denumire ironică, antifrastică, evocând lumea tipică a 
vorbitorilor de argou: vagabonzi, hoți şi cerşetori, personaje ale unei „curți româneşti a 
miracolelor“. Formula crai din Curtea-Veche, cu sensul „sărac, scăpătat““, apare în manuscrisele 
lui Iordache Golescu (1990: 37, 309). La acelaşi autor, găsim (în proză şi în Condica limbii 
rumâneşti) un limbaj popular muntenesc cu numeroase elemente vulgare şi chiar argotice: 
furtişagul borfacilor, ogeac, pui de giol („dau pui dă giul, adică iau oarece şi fug cu aceea“, ibid., 
315). Şi teatrul din prima jumătate a secolului al XIX-lea conține elemente de oralitate autentică, 
inclusiv unele cuvinte şi expresii care reprezentau limbajul familiar-argotic al epocii: creaţiile 
lexicale peşingiu şi zoraliu (pentru încasatorii de impozite, în Iordache Golescu, Barbu 
Văcărescul, vânzătorul țării, în Niculescu 1960: 31), dezvoltările figurate a pingeli „a păcăli“ 
sau bucăţică bună „logodnică bogată“ (C. Bălăcescul, O bună educație, ibid., 95, 132), guşter cu 
sensul „gât“, probabil o deraiere lexicală de la guşă (Matei Millo, Un poet romantic, ibid., 360) 
etc. 


Prima atestare a argoului românesc este lista de cuvinte pe care o publică umoristul N. T. 
Orăşanu, mai întâi nesemnată, în 1860, în revista Coarnele lui Nichipercea şi, apoi, în 1861, în 
volumul Întemniţările mele politice. Orăşanu îşi foloseşte experienţa carcerală pentru a culege 
câteva zeci de exemple de lexic argotic. Lista lui cuprinde destul de multe cuvinte populare sau 
ale limbii comune, devenite, prin metaforă, argotisme (cânepă „păr“, purcea „ladă“, sticlete 


„soldat sau dorobanţ“, ochi de vulpe „galbeni“, picior de porc „pistol“, zapciu „câine“ etc.). 
Metaforele vieţii cotidiene, eliminate de schimbarea obiectelor sau a sistemului tradițional de 
referință, s-au dovedit efemere. Mult mai rezistent a fost numărul consistent de termeni 
împrumutaţi din țigăneşte (barosan, gagiu, lovele, mardeală, mol, a pili, topardos etc.), care s-au 
păstrat în uzul argotic până astăzi. Lista lui Orăşanu cuprinde câteva câmpuri specializate, 
indicate ca atare (jargonul jucătorilor de cărți) sau deductibile din conținut: terminologia hoţilor 
de buzunare sau a găinarilor, cuprinzând unelte ale acestora (poptoarca „cheia“ folosită pentru a 
deschide pițigoiul „lacătul“), obiecte (reaşca „punga“) sau păsări de curte vizate de ei (lumânări 
„gâşte““, cocoane „găini“ şi barosani „curcani“). 


George Baronzi foloseşte în romanul său Misterele Bucureştilor, apărut în 1862, o bună 
parte dintre cuvintele culese de Orăşanu. Dialogurile dintre hoți, mai ales cele din închisoare, 
sunt presărate cu argotisme, explicate în note de subsol, dar nu totdeauna utilizate cu naturalete 
în replici. În 1872, Baronzi publică volumul Limba română, în care reia, cu unele adăugiri, lista 
lui Orăşanu. Şi alți autori de „romane de mistere“ de la jumătatea secolului al XIX-lea (de 
exemplu, I. M. Bujoreanu, Mistere din Bucureşti, 1862) introduc în text, pentru atmosferă şi 
după modelul literaturii franceze contemporane, elemente argotice. 


Cuvinte argotice izolate, intrate ulterior în limbajul colocvial, apar în teatrul lui Vasile 
Alecsandri: mucles, în forma mocles („dar nu spuneţi nimănui: mocles! [Agachi Flutur, 1863]), 
sanchi, în forma sanche („se încercase a face, sanche, o revoluţie“ [Haimana, 1871]), puşchi, a 
oftica, a se fasoli etc. N. Filimon evocă, în nuvela Nenorocirile unui slujnicar (1861), o serie de 
termeni argotici pentru închisoare: bobăârlău, tumurluc, pârnaie, hârdău (v. pârnaie). 
Surprinzător, chiar un autor al universului rural tradițional cum e Ion Creangă recurge la o serie 
de argotisme: a se cărăbăni, a furlua, a hali, a o paşii, sanchi, a şparli. Mai previzibilă e 
prezența argoului la I. L. Caragiale, care a reprezentat în proza şi teatrul său mahalaua 
muntenească şi la care găsim destule cuvinte şi sensuri familiar-argotice: gogoşi „minciuni“; a 
încălța „a păcăli“; tinichea „Lefter, fără bani“; catifea „femeie destrăbălată“ etc. 


În Principie de linguistică (1881), volumul al III-lea din Cuvente den bătrâni, B. 
Petriceicu Hasdeu compară limba hoțească cu cea şcolărească (= păsăreasca), pentru a sublinia 
diferenţa dintre modificările lexico-semantice ale argoului şi artificiul pur fonetic (1984: 41-42). 
Bibliografia sfârşitului de secol mai cuprinde o broşură lipsită de valoare (Baican 1892), care nu 
aduce nimic nou, propunând doar nişte etimologii fanteziste. 


E foarte posibil să fi existat o legătură între argou şi păsărească: aceasta din urmă e un 
cod cu funcţie ludică şi secretă, bazat pe un procedeu de modificare sistematică a formei fonetice 
a cuvintelor, prin introducerea unor segmente sonore parazitare, invariabile sau parțial variabile 
(silabe alcătuite din una sau mai multe consoane, urmate de vocale care repetă vocalele 
cuvântului inițial, v. Zafiu 2003). Atestările sale româneşti sunt, ca şi ale argoului, de la 
Jumătatea secolului al XIX-lea; putem totuşi presupune că limba păsărească a funcţionat iniţial 
ca formă de argou. Varianta mai cunoscută în epocă, cu atestări în presă şi în teatrul lui 
Alecsandri, presupunea introducerea, după fiecare vocală, a unor secvenţe bisilabice alcătuite din 


ştevene? se decoda Ştii păsărăşte? (Rusaliile, 1861, în Alecsandri 1977: 938). 


În 1906, în revista Dimineaţa (21.11) apărea un articol cu titlul „Din viaţa de puşcărie“, 
semnat de publicistul V. Scîntee, în care erau înregistraţi circa trei sute de termeni argotici 


adunați de la Penitenciarul Central din laşi (între care descoperim că circulau deja barosan, 
mişto, tun etc.). În introducerea la lista sa, autorul publica o explicaţie fantezistă, conform căreia 
argoul interlop — „şmechereasca“ — ar fi fost o creaţie artificială, rezultatul unei decizii luate de 
o „comisiune“ a deţinuţilor de la Ocnele Mari. Ca urmare, „cuvintele pungaşilor sunt mai toate 
din jargonul evreiesc, cele ale contrabandiştilor ruseşti sau ungurești şi în fine ale ucigaşilor — 
ţigăneşti“ (Scîntee 1906). Listele contrazic o asemenea informaţie, pentru că, dincolo de 
împrumuturile din limbile menţionate (rus. a blătui şi caraman, ţig. ciuriu „cuţit“, şlengher 
„batistă“ etc.), conţin foarte multe metafore, care convertesc în argotisme cuvintele limbii 
comune (căfea „gură“, urs „contrabandist“, purcel „portofel“, prepeliță „pungă“ etc.). 
Contribuţia lui Scîntee (valoroasă prin cantitatea mare de termeni culeşi) şi informaţia sa (prea 
puţin credibilă) au fost citate de Lazăr Şăineanu (L 'argor ancien, 1907: 14-15), autorul mai 
multor cărți importante despre argoul francez (Les Sources de l'argot ancien, 1912, L 'Argot des 
tranchées, 1915 etc.). 


În anii *20-*30, s-au înmulţit articolele din ziare şi reviste care prezentau — pentru 
efectul lor pitoresc — limbajul argotic şi unele jargoane ale epocii (al tipografilor, al frizerilor, al 
avocaţilor); serii întregi de liste de cuvinte argotice au fost publicate, de exemplu, în Adevărul 
literar şi artistic. În aceeaşi perioadă, argoul a pătruns mai puternic în literatură prin scriitori de 
prim rang: Liviu Rebreanu, cu nuvela Golanii (1910); Tudor Arghezi, cu Poarta neagră (1930), 
evocare a experienţei sale de detenție; Mateiu I. Caragiale, cu Craii de Curtea-Veche (1926-— 
1927) etc. Poezia lui Arghezi din Flori de mucigai conţine teme şi imagini din mediul carceral, 
dar puţine elemente de argou propriu-zis. Multe argotisme se întâlnesc la scriitori ca I. Peltz, care 
evocă lumea periferiei evreieşti, sau G. M. Zamfirescu, romancier al mahalalei bucureştene. 


În anii *30, au început să apară tot mai multe studii despre argou în revistele de 
lingvistică: la Cluj (în Dacoromania), laşi (în Buletinul Institutului de Filologie Română „Al. 
Philippide“) şi Bucureşti (în Bulletin linguistique). Multe articole au contribuit la adunarea de 
material argotic (Paşca 1934, Ciureanu 1935, Chelaru 1937, Armeanu 1937, 1938, Agavriloaei 
1937, Dragoş 1942), descriind sensurile cuvintelor şi sugerând explicaţii etimologice (Al. Vasiliu 
1937). Au fost urmărite variantele regionale ale argoului, jargoanele profesionale sau sportive şi 
limbajul tinerilor, în ipostazele sale de argou şcolar sau cazon. O trecere amănunțită în revistă a 
acestor cercetări a fost realizată de Juilland 1952b. 


În aceeaşi perioadă, a fost publicat primul glosar de argou: V. Cota, Argot-ul apașilor. 
Dicţionarul limbii şmecherilor (1936), o broşură de dimensiuni reduse, dar cu material autentic 
şi mai bogat decât multe dintre articolele care l-au precedat. Prima monografie a argoului 
românesc — Al. V. Dobrescu, Argotul (1938) — distingea, corect, între „argotul pungaşilor“, 
„argotul sportiv“ şi „argotul modern“; chiar dacă nu aducea material nou, a avut meritul de a 
strânge la un loc şi de a sistematiza informaţia existentă. 


Unele dintre cele mai interesante contribuţii lingvistice din acei ani au fost studiile lui Al. 
Graur (1934, 1936) despre cuvintele ţigăneşti din română şi sintezele lui Iorgu Iordan, publicate 
în articole (Iordan 1934, 1935a, 1935b), dar şi în cărțile sale — Limba română actuală. O 
gramatică a „greşelilor“ (1943) şi Stilistica limbii române (1944) —, în care fenomenele 
argotice erau tratate sub etichetele mai generale de „limbaje speciale“ şi „izolări“. 


In esență, la începutul anilor "40 cercetările româneşti de argou erau în plină dezvoltare. 
După război, regimul comunist a transformat argoul într-un subiect tabu, pe baza Justificării 


ideologice că fenomenul ar fi fost un „rest al societăţii burgheze“, în curs de lichidare. De fapt, 
sistemul totalitar, foarte preocupat de normare şi uniformizare, nu admitea subversivitatea 
inerentă limbajului argotic, libertatea şi potenţialul său anarhic. Primii ani au fost încă permisivi: 
în domeniul lingvistic (prin articole de sinteză, de exemplu Slave 1959), dar, mai ales, în 
literatură; în 1957, apărea romanul Groapa al lui Eugen Barbu, cu capitole despre lumea hoților 
şi cu cea mai consecventă utilizare a argoului din literatura română de până atunci. Pe lângă E. 
Barbu (şi în Unsprezece, 1956), mai mulţi autori din anii '50 (de exemplu, Nicuţă Tănase) 
exploatau intens argoul, care putea părea, la început, o modalitate de afirmare a păturilor sociale 
marginalizate de sistemul politic anterior. Argotisme — de origine țigănească — sunt presărate 
în Cânticele ţigăneşti ale lui Miron Radu Paraschivescu (1941), retipărite în mai multe ediții şi 
după război, sau într-un ciclu de poezii scrise la mijlocul anilor '50 de Nichita Stănescu — 
„Cântece la drumul mare“ —, publicat postum abia după 1990, sub titlul Argotice (Stănescu 
1992). În anii °70 şi "80, elementele de argou erau puţine atât în presă (în reportaje), cât şi în 
literatură (unde nu erau folosite în număr mai mare nici măcar în romanele polițiste, cu unele 
excepţii, ca Arion 1983, 1985). Aşa-numita generație '80 folosea limbajul tinerilor în proză 
(Mircea Nedelciu) şi chiar în poezie (Mircea Cărtărescu), fără a depăşi o doză moderată de 
autenticitate colocvială. În domeniul lingvistic, au apărut doar câteva studii, vizând mai ales 
limbajul tinerilor (Lupu 1972, Manu 1976, Petre 1978, Kis 1980, Moise 1972, 1981) şi argoul 
militar (Moise 1982). Todoran 1969 scrie despre un „argou rural“, care este, de fapt, un jargon 
profesional al geamgiilor ambulanți. Un studiu despre elementele ţigăneşti din limba română este 
interzis de cenzură şi poate să apară doar după 1989 (în 1992, v. Drimba 2001). În toată această 
perioadă, de argoul românesc s-au mai ocupat, sporadic, cercetători din străinătate (de exemplu, 
A. Juilland). 


Evident, lipsa de interes oficial nu avea nicio legătură cu dinamica reală a fenomenului: 
în oralitatea colocvială, în mediile caracteristice — lumea interlopă, grupurile de tineri —, argoul 
a continuat să circule şi să se înnoiască, cu o vitalitate sporită de nevoia de a se opune rigorilor 
regimului (producând desemnări ironice pentru poliția secretă — Cooperativa „Ochiul şi 
Timpanul', Mânăstirea Secu, băieţii cu ochii albaştri — sau pentru diverse mărfuri 
caracteristice penuriei generalizate: adidaşi „picioare de porc“, calculatoare „căpăţâni de porc“, 
fraţii Petreuş! (numele unei formaţii de muzică populară din Maramureş, foarte cunoscute în 
anii *70 şi '80) „pachete cu carne de pasăre conţinând doi pui“ etc.). 


După 1989, înlăturarea cenzurii a permis apariția bruscă în spaţiul public a limbajului 
familiar-argotic, care a fost perceput ca mijloc de eliberare de rigiditatea limbajului politic 
oficial, dominant în toată perioada de după război. În anii *90, limbajul presei s-a apropiat, chiar 
mai mult decât înainte de război, de registrul colocvial-argotic: argoul comun a fost — şi este în 
continuare — folosit de ziarişti, în comentarii, pentru pitorescul său şi pentru a stabili cu cititorii 
o comunicare familiară, neconvenţională; argoul interlop este evocat, periodic, în reportaje şi 
informații despre lumea rău famată, închisori etc. Publicaţiile umoristice (în primul rând, 
Academia Caţavencu, cu suplimentul său Academia de gashcă) au contribuit la punerea în 
circulație a multor argotisme recente. 


În literatură, George Astaloş utilizează programatic şi sistematic argoul în Cânturi de 
ocnă (versuri publicate în volum în 1999, însoţite de mini-glosare argotice). Autorul îşi consacră 
o parte din operă (în versuri şi proză) cunoaşterii şi valorificării estetice a argoului; în literatura 
sa, unele argotisme sunt creații personale, dar perfect verosimile, pentru că sunt produse în 


spiritul autentic al fenomenului (în comentariile sale, explicațiile exacte se asociază cu unele 
fantezii literare). La începutul anilor '90 a fost (re)pusă în circulație proza lui Paul Goma, 
abundând în jocuri de cuvinte şi elemente familiar-argotice (Ostinato, 1991d). Argoul e prezent 
şi în proza autorilor tineri care au debutat în jurul anului 2000 (majoritatea la editura ieşeană 
Polirom); au intrat astfel în literatură argoul drogurilor (Dragoş Bucurenci, Rea/K, 2004), 
limbajul tinerilor (Adrian Schiop, Pe bune/pe invers, 2004, Ionut Chiva, 69, 2004), elemente de 
argou basarabean (Alexandru Vakulovski, Letopizdez, 2004), în genere în asociere cu doze 
masive de limbaj vulgar (Ioana Bradea, Băgău, 2004). În unele texte se manifestă clar intenţia de 
a pune în valoare pitorescul limbajului argotic (Dan Lungu, Băieți de gaşcă, 2005). 


Textele produse de argotizanţi autentici sunt încă rare: o excepţie o constituie cele ale 
fostului deţinut Mihai Avasilcăi, Fan-fan, rechinul puşcăriilor, 1994 (ediţia a Il-a, amplificată, 
2005), în care intenția de captare a interesului prin limbaj este evidentă şi se concretizează în 
numeroase explicaţii ale termenilor în notele de subsol. 


În ultimii ani, au apărut câteva glosare şi dicționare de argou, nu totdeauna ireproşabile 
din punct de vedere ştiinţific, dar foarte utile prin materialul bogat pe care îl conţin: Traian 
Tandin, Limbajul infractorilor (1993), republicat ca Dicţionar de argou al lumii interlope 
(1999); Nina Croitoru Bobârniche, Dicţionar de argou al limbii române (1996, ediția a Il-a: 
2003); Anca Volceanov, George Volceanov, Dicționar de argou şi expresii familiare ale limbii 
române (1998), reluat în George Volceanov, Dicţionar de argou al limbii române (2006); Dan 
Dumitrescu, Dicţionar de argou şi termeni colocviali ai limbii române (2000). Destul de 
numeroase sunt dicționarele bilingve, valorificând experiența traducătorilor (Nimară 1993, 
Balaban 1996, Frosin 1996, Lăzărescu 1996, Luca 1999 etc.). 


Studiul lingvistic al argoului revine în actualitate în aceşti ani, în primul rând prin 
articolul consistent al Adrianei Stoichiţoiu-Ichim, „Redescoperirea argoului“ (2001a: 119-158). 
Autoarea delimitează fenomenul argotic şi descrie în termeni riguroşi, pe baza materialului din 
dicționarele recente, sursele externe şi interne şi, mai ales, mecanismele semantice ale argoului 
românesc. Bibliografia temei mai include o secțiune dintr-un volum despre varietățile stilistice 
ale românei actuale (Zafiu 2001: 193-289), un studiu publicat, din păcate, cu întârziere şi fără 
actualizări (Baciu Got 2006: teza de doctorat a autoarei, de la începutul anilor '80) şi — cea mai 
recentă apariție — un volum despre actualitatea şi expresivitatea argoului (Milică 2009). Au 
apărut articole lingvistice (Mladin 2009, Bota 2006, 2007 ş.a.); au fost consacrate argoului şi 
limbajului tinerilor mai multe lucrări de licenţă şi câteva teze de doctorat, dintre care unele sunt 
încă în curs de apariţie sau în curs de elaborare. 


În ultimii douăzeci de ani, argoul comun a înregistrat un proces de accelerare a inovaţiilor 
şi a transformărilor, produs chiar de mediatizarea sa intensă: mode lingvistice, la care au 
contribuit presa, mijloacele audiovizuale şi internetul, s-au răspândit rapid, trecând cu uşurinţă în 
registrul colocvial. Dinamica cea mai puternică s-a manifestat în limbajul tinerilor, în primul 
rând prin importul masiv de cuvinte şi expresii din engleză. A luat amploare şi un argou al 
drogurilor, bazat în prima fază pe împrumuturi lexicale (trip „actul de a se droga“, joint „țigară 
cu canabis“) şi pe calcul semantic, adică traducerea terminologiei metaforice (iarbă, verde, 
vegetală „canabis, marijuana“, zăpadă, zahăr „cocaină“ etc.). Majoritatea denumirilor nu sunt 
foarte expresive, fiind produse mai ales ca etichete metonimice, care indică forma sau aspectul 
dozelor (timbre, sugativă, bastonaşe) sau prin specializarea unor termeni generici: substanță, 
Chimicală, material, marfă. Şi acest limbaj are acum o dezvoltare internă, organizându-şi familii 


lexicale (a tripui, tripuist, tripangiu) şi producând inovaţii prin asociere metaforică sau 
metonimică: a ninge, a merge la iarbă verde etc. 


Pe internet, spaţiile de comunicare spontană (forumuri, bloguri etc.) depozitează un mare 
număr de argotisme, care ar fi avut în mod normal doar circulaţie orală. Au apărut mai multe 
inițiative spontane de explicare a termenilor argotici, între care două site-uri consacrate 
limbajului familiar şi argotic, inovaţiilor şi cuvintelor la modă (/23urban.ro şi 
dictionarurban.ro). 


3. Dificultăţile cercetării 


Fiind un limbaj de circulație predominant orală, instabil, cu graniţe incerte şi tinzând să 
se înnoiască permanent, argoul nu poate fi studiat cu uşurinţă. Nucleul limbajului marginal, 
izolat, secret nu are multe atingeri cu cultura oficială, nu este fixat în scris, astfel că faze 
intermediare din evoluţia sa par să nu fi lăsat nicio urmă. Argoul devine mai vizibil doar când se 
apropie de limbajul colocvial. 


Creativitatea specifică face ca în mediile argotice să apară în permanență cuvinte şi 
expresii noi, sau cel puţin modificări de formă şi sens ale celor vechi. În grupuri restrânse, 
inovațiile pot fi preluate de câţiva vorbitori, după care sunt complet abandonate, uitate. Se 
întâmplă însă ca aceste accidente, formaţii ad hoc, să fie înregistrate la un moment dat — în 
reportaje, glosare etc. — şi să se perpetueze nu atât în argou, cât în descrierile sale din studiile de 
specialitate. S-ar putea considera că din argou fac parte toate creațiile spontane de acest tip; de 
fapt, în măsura în care argoul e un limbaj, un instrument de comunicare socială, interesul 
cercetătorilor şi al publicului se îndreaptă doar spre acelea care capătă circulaţie reală, fiind 
acceptate în mediile argotizante. 


Într-un articol de ziar de la începutul anilor 90, era semnalat şi explicat cuvântul giumbabez: „e 
un cuvânt apărut relativ recent în peisajul argotic. Giumbabezul este de obicei un adolescent, un 
liceean care încearcă să iasă din comun prin comportament şi limbaj“ (Ora, 271, 1993). Cuvântul 
are, prin sonoritatea depreciativ-comică, aspectul unei creaţii argotice autentice. El nu a intrat, 
totuşi, în circulaţie: nu îl găsim în dicționarele actuale de argou şi nu are nici măcar o atestare pe 
internet. Asemenea situaţii sunt destul de numeroase. 


Formațiile efemere pot ilustra productivitatea unor mijloace de îmbogățire a argoului, dar 
nu fac parte din argou, atâta vreme cât acesta e un limbaj viu, validat de uz. Nu e totuşi uşor să 
distingi inventarul lexical real al argoului de ceea ce este efemer, marginal, nesemnificativ. 


Înregistrările de elemente argotice făcute de persoane din afara mediului argotizant nu 
sunt totdeauna reuşite, deoarece adunarea de material, inclusiv prin anchete, este adesea 
perturbată de comunicarea imperfectă dintre cercetător şi vorbitorul de argou. Răspunsurile pot fi 
incomplete, greşite (pentru că sensurile lexicului argotic sunt deseori deduse din contexte 
ambigue); uneori, sunt chiar intenționat false (din dorința argotizantului de a nu trăda secretul 
sau din plăcerea de a-l înşela pe investigator). Descrierile din interior sunt, în general, 


amatoristice, pentru că vorbitorul obişnuit de argou nu ia distanţă faţă de limbajul său şi nu are 
competenţe de analiză semantică. Calea cea mai bună de descriere ar presupune observarea 
îndelungată a uzului de către un cercetător-antropolog integrat în mediile argotizante; e o metodă 
anevoioasă şi de durată, care nu a fost aplicată deocamdată în investigarea argoului românesc. 


Dicţionarele de argou trebuie folosite cu prudenţă, pentru că ele încearcă să fixeze 
instabilitatea argotică în cadrele tradiționale ale culturii standardizate: cuvintele sunt izolate din 
contextul care le atribuie semnificație, variantele sunt tratate ca şi când ar fi cuvinte separate, iar 
sensurile sunt departajate artificial. 


De exemplu, într-un dicţionar de argou termenul gioarsă este tratat ca un cuvânt polisemantic: „1. 
fotbalist prost, neîndemânatic; 2. hoţ bătrân şi bolnav; 3. prostituată“ (Croitoru Bobârniche 2003). 
Or, este evident că nu e vorba de trei sensuri, ci de exemple de utilizare a unui cuvânt peiorativ în 
situații diferite. 


Stabilirea etimologiei cuvintelor argotice este o întreprindere dificilă nu numai pentru că 
nu dispunem de atestări suficient de vechi, iar modificările de formă şi salturile semantice pot fi 
foarte mari, ci şi pentru că există deja piste false, legende născute ulterior, pentru a motiva 
formele obscure. 


4. Descrierea argoului actual 


Vom prezenta în cele ce urmează doar câteva caracteristici generale ale limbajului 
argotic; descrierea mai detaliată a lexicului său este cuprinsă în capitolul următor (5), consacrat 
surselor argoului. 


4.1. Trăsături generale 


Orice limbaj argotic este fundamental oral, ceea ce determină o mare instabilitate a 
formelor şi a semnificațiilor sale. Cuvintele argotice circulă în multe versiuni fonetice (bahniță 
sau bafniță; bididiu, bidiviu sau bighidiu; diribau sau dilibau; husen, husăn sau husân, icsivă, 
exivă sau chisivă; ogeac, ogeag sau hogeac; oha sau hoha; topardos, tapardos, tabardos sau 
papardos etc.), între care variațiile, minimale, nu sunt percepute în mod curent de vorbitori. Şi 
mai mare este variația semantică: sensurile cuvintelor nu sunt fixate, nu sunt stabilizate de nicio 
normă explicită, ci, de cele mai multe ori, sunt desprinse şi deduse de vorbitori din context, cu 
destulă aproximaţie. Acest proces, tipic oralităţii, asociat cu importanţa factorului afectiv, face ca 
adesea cuvintele să sufere fenomenul de polarizare şi să circule cu sensuri foarte diferite, ba chiar 
să oscileze între interpretări contrare (penal — „foarte rău“ sau „foarte bun“). 


Se ştie că argoul are o evoluţie rapidă, cu înlocuiri spectaculoase de termeni în decursul a 
doar câteva decenii. Fenomenul se poate explica deopotrivă prin nevoia de expresivitate 
(repetarea banalizează cuvintele, chiar pe cele create prin metafore sau jocuri sonore 


spectaculoase), ca şi prin intenţia criptică: odată ce secretul unor termeni este dezvăluit tuturor, 
sunt necesare alte forme de ascundere. Cuvintele familiar-argotice pot data un mesaj: şper?, 
foarte folosit la jumătatea secolului al XX-lea, dispare aproape total din uz, în favoarea lui 
şpagă, aprecierea pozitivă sau negativă este exprimată, preferenţial, în decursul câtorva decenii, 
de mişto, urmat de marfă, beton, belea, respectiv de nasol, substituit de naşpa şi penal. 
Fenomenul este evident în limbajul tinerilor; ei resimt mai acut nevoia de a se delimita de 
predecesori. De la o generaţie la alta, denumirile pentru petrecere se schimbă: ceai, party, 
chindie, iureş, bairam, paranghelie etc. Pe de altă parte, există cuvinte care s-au păstrat cel puțin 
un secol şi jumătate, fiind astăzi la fel de vii ca la data primei atestări: gagiu, lovele, mardeală, a 
pili, vrăjeală etc. 


Argoul tinde uneori spre economie de mijloace lingvistice, utilizând abrevieri şi elipse; 
mai puternică e însă tendința sa de elaborare, de amplificare a expresiei. 


Analizele lingvistice prezintă argoul ca fiind în primul rând, dacă nu exclusiv, un 
fenomen lexical. De fapt, dacă nu există decât puține trăsături morfosintactice specifice 
(gramatica argoului fiind cea a oralității populare), se poate vorbi de un specific la nivel 
pragmatic: reprezentat de atitudini, comportamente lingvistice, acte de limbaj prototipice, care 
reflectă un comportament lingvistic agresiv, negativist, depreciativ, dar şi indirect, ironic, evaziv 
— în orice caz orientat către competiția verbală (între şmecheri şi fraieri). 


4.2. Fonetica 


Circulaţia preponderent orală a cuvintelor argotice îşi pune amprenta asupra fonetismului 
lor, căruia îi conferă instabilitate. 


Forma fonetică a unora dintre termenii argotici are la bază pronunția populară a unor 
cuvinte: a se benocla „a se uita, a privi atent“ e un derivat de la benoclu, variantă populară a lui 
binoclu; panaramă (variantă populară a cuvântului panoramă) a căpătat mai multe sensuri 
argotice: „haos, dezorganizare“, „prostituată“ etc.; bagabont (variantă populară a lui vagabond), 
folosit cu sens identitar şi conotaţii pozitive, a fost popularizat de muzica rap. 


Simbolismul fonetic (conotaţiile asociate unor grupuri de sunete) caracterizează mulți 
termeni argotici, în special epitetele depreciative: ciumpalac, pițipoancă, gherţoi etc. 


4.3. Morfosintaxa 


Nu se poate vorbi de trăsături morfosintactice strict argotice: cel mult, identificăm în 
argou accentuarea tendințelor populare ale limbii române, precum şi schimbări punctuale în 
anumite forme sau construcții gramaticale (de exemplu, selectarea intenționată, glumeață, a 
pluralului în -e al unor substantive neutre: cauciuce sau caucioace „cauciucuri“; benoacle 
„ochi“, „ochelari“). 


Astfel, în argou s-a extins foarte mult tiparul de construcție verbală cu pronumele 
neaccentuat în cazul acuzativ o cu valoare neutră: a o mierli, a o aburi, a o îmbărliga, a o 


îmbulina. Tiparul e mai vechi şi popular (a o lua la goană, a o păți). Despre originea şi funcția 
pragmatico-stilistică a acestei construcții s-a scris destul de mult (Granser 1992, Pană 
Dindelegan 1994, Zafiu 1996). În unele cazuri, o pare să fi fost, la origine, un substitut 
eufemistic (de pildă, pentru un termen sexual sau pentru un act agresiv — o lovitură); pe de altă 
parte, el aparţine în română categoriei de forme pronominale feminine cu sens neutru, generic („a 
spus-o“, „asta e“, „|pe] toate le ştie“). Stilistic, construcţiile cu o sunt expresive, marcând o 
anumită dinamizare suplimentară a acţiunii. Oricum, se poate constata că verbe inițial 
intranzitive ajung să fie folosite tot mai mult în construcția cu o (a o mierli). 


Limbajul familiar-argotic extinde şi construcțiile cu prepoziția pe: aceasta substituie alte 
prepoziţii în structuri consacrate (circumstanțial de loc, instrumental etc.): „merge/e pe tren“ (vs. 
„cu trenul“, „în tren“) sau creează structuri de insistență: „are bani pe el“ (vs. „are bani“). De 

exemplu, „vieţaşii de pe Rahova“ (= „de la închisoarea Rahova“) folosesc frecvent constructia cu 

e: „le era frică să stea pe cameră cu alții“; „stai pe cameră în fiecare zi“; „am avut pe Jilava 
pe: , P t P 
păduchi“ (Istodor 2005: 28-29). 


La o serie de construcții recente, se observă destul de bine diferențierea uzului familiar- 
argotic de cel curent: în ultima vreme, a apărut şi s-a extins locuțiunea la greu, în loc de din greu, 
cu sensul „mult“: „aici aberezi la greu“ (forum.softpedia.com). 


În cazul verbelor, o construcție nouă poate corespunde unui sens nou: a se băga în seamă 
(inovaţie relativ recentă) a căpătat sensul „a încerca să iasă în evidență, a-şi da importanţă, pentru 
a fi remarcat“ („să încerci să faci rost de n[umă]r[ul] ei de tel[efon] şi să te bagi în seamă cu ea“, 
forum.sofipedia.com,; „Cu tot respectul, dar încearcă pe viitor să nu te bagi în seamă cu mine! 
OK?“, feuta.arad.ro). 


Cea mai evidentă inovaţie sintactică a ultimilor ani, apărută în argou, dar preluată rapid 
de limbajul colocvial, de mesajele publicitare etc., este superlativul construit pe tiparul repetitiv 
băiat de băiat, marfă de marfă. 


4.4. Semantica 


Sensurile argotice sunt instabile şi determinate în cea mai mare măsură de context. 
Verbele, în special, au adesea un sens vag, precizat de complementele lor. Anumite verbe ale 
„acțiunii intense“ (a arde, a frige, a păârli, a rade) se pot înlocui între ele în aproape orice 
context. 


Lexicul argotic are o sinonimie foarte bogată şi în permanentă amplificare: noțiunile 
fundamentale — părțile corpului uman, acțiunile de bază (a mânca, a bea, a bate, a întreține 
relaţii sexuale, a înşela, a trăda, a muri), personajele-cheie (hoţul, prostituata, polițistul), banii, 
nebunia, abilitatea şi naivitatea sunt ilustrate de zeci de cuvinte şi expresii, între care nu sunt 
neapărat diferențe de referent, cât nuanţe afective şi conotații sociale. Mai exacte sunt 
terminologiile din interiorul argoului interlop (de exemplu, cea a obiectelor şi metodelor 
furtului). 


Omonimiile sunt, în genere, exploatate de jocurile de cuvinte. 


4.5. Pragmatica 


În afara nivelului lexical, pentru argou este definitoriu nivelul pragmatic. Argoul 
cuprinde acte de limbaj specifice, mai ales din sfera conflictuală: insulte, imprecaţii, amenințări. 
Insultele cele mai grave sunt adresate femeilor şi bărbaţilor efeminaţi (argoul fiind un limbaj 
predominant masculin şi chiar machist). 


Atitudinea dialogală e, în genere, necooperativă, de suspiciune generalizată. Există totuşi 
şi un tip de politeţe argotică, având propriul inventar de formule: de apreciere, de adresare, de 
salut (ironicele „Ura şi la gară!“ sau „Te-am pupat pe portofel!““). Termeni specifici de adresare 
(cu variaţii în timp şi diferențieri în funcție de vârstă şi poziţie în ierarhia internă) sunt (la 
vocativ) jupâne, neamule, nație, moşule, frate (foarte folosit azi între tineri), nepoate, vere, 
cumnate, tăticu'. Se folosesc, glumeţ, şi termenii generici pentru „persoană“, obținuți prin 
metonimie: față, figură. Unele formule, elaborate, sunt preluări parodice din film sau literatură: 
fratele meu alb, față palidă. Adresarea către străinii de grup este adesea ironic-depreciativă (Nea 


Caisă, Nea Cireaşă), iar cea către inamici e, desigur, agresivă şi insultătoare. 


ec 


Avasilcăi 1994 construieşte dialoguri cuprinzând o mare varietate de formule de adresare, care 
reflectă tendinţa de variație şi amplificare a expresiei, dar par destul de artificiale: „Băi 
ciuciumelcari neînțărcaţi“, „Băi leilor cu cap de muscă“, „Băi husenime“, „fraţii mei de cauciuc“ 
etc. 


Comunicarea argotică se distinge şi prin referirea obiectivată la persoana I, la vorbitor: 
prin mandea — la origine (în ţigăneşte) formă pronominală, dar simțit în română ca nume 
propriu — sau prin substantivele generice băiatu”, meseriaşu” etc. („îţi arată băiatu’ unde 
iernează racil...“). 


Enunţul argotic utilizează formule specifice, eufemistice, de depreciere: cea mai 
răspândită este /u(i) peşte, care se poate aplica oricărei realități înconjurătoare (maşina lu’ peşte, 
spectacolul lu’ peşte prăjit etc.). Pentru persoane, există formule glumeţe de caracterizare de 
tipul fiul lui.../nepotul lui.../neamul lui... (nepotul/neamul lui manivelă = „şofer“; nepotul 
cazanului = „bucătar“; fiul lui chiflă, fiul ploii, fiul cepei „ins neînsemnat“ etc. 


În dialog, se manifestă frecvent replici de exprimare a neîncrederii faţă de ceea ce susține 
interlocutorul; lista lor e foarte lungă, mergând de la simple interjecţii pâna la formulări lungi, 
elaborate: sanchi! aiurea! zexe! bărbi! texte! vrăjeală! liru-liru crocodilu'! las-o jos că măcăne! 
lasă-te de cioace! asta să i-o spui lu’ mutu! etc. Dialogul necooperativ se manifestă, printre 
altele, prin refuzul de a răspunde la întrebarea De ce?, exprimat prin diferite tipuri de „deraieri“: 
de chestie, de control, de sanchi, de chichi-de michi, de treci codrii de aramă etc. 


Şi exprimarea dezacordului e bine reprezentată, cu o mare diversitate de cuvinte şi 
expresii ale negației: nix, nixam, canci, ciuciu, pauză, sufletu”, oha, din părți, de nicio culoare 
etc. 


Impresionează mulțimea expresiilor care realizează actul de „alungare“, prin care 
comunicarea se întrerupe şi interlocutorului i se cere să dispară (Dumitrescu 2000: 12). Ordinul 
de plecare este exprimat fie cu multă brutalitate, fie într-o manieră indirectă, ironică. Lista de 
formule cuprinde interjecţii — cărel! caramba! uşchi! —, substantive cu valoare interjecțională 
— uşcheala! paşi! roiu’! roială! topeală! valea! —, verbe la imperativ — arde-o! tunde-o! 
şterge-o! întinde-o! —, precum şi numeroase formule complexe, care reliefează anumite 
elemente din scenariul plecării, utilizând diferite strategii semantico-pragmatice: 


a) invocarea vitezei: dă-i bice! dă-i viteză! mână măgarul! întinde compasu '!; 
b) descompunerea descriptivă a mişcării: fă paşi! ciocu 'mic şi joc de gleznă!; 


c) transpunerea plecării într-un scenariu metaforic sau metonimic al „mutării din loc a 
unui obiect sau a unui corp“: mută-ți hoitu'! mută camionu’! mişcă-ţi mobilieru”! plimbă-ți 
fizicu”! plimbă ursu’ (că rugineşte lanţu ”)! fugi cu ursu’ (că sperii copiii)! fugi cu pianu, că se 
varsă clapele! mână-ți bascheții! plimbă papucii; 


d) asocierea absurdă: dă cu praf de mers! 


e) transpunerea plecării în scenarii ale acțiunilor pozitive, constructive: Curăţă locu’! 
Simplifică peisaju’! Inchide uşa pe dinafară! Caută-mă pe-afară! Fă-mă să-mi fie dor de tine! 
Hai să-ți văd mersul! Poate că ai treabă şi eu te rețin; 


f) dramatizarea interjecției, printr-un dialog bazat pe jocul de cuvinte: Ştii bancul cu 
albinele? Roiu’! Ştii bancul cu dealu '? Valea! Ştii bancul cu guma? Şterge-o! 


Cererile pot fi exprimate într-un mod care parodiază maniera indirectă: fă-te că... (de 
exemplu: fă-te că te dai la o parte!) sau transpun acțiunile dorite în scenarii negative, 
prezentându-le ca fiind în dezavantajul locutorului: loveşte-mă cu o ţigară! 


4.6. Antroponimie şi toponimie 


Mediul argotic al lumii interlope, ca şi comunitățile urbane create prin solidaritate de 
vârstă, zonă de locuire etc. (similare din acest punct de vedere celor rurale) recurg intens la 
porecle: astfel, numele individului este rezultatul unei interacțiuni sociale. Într-o descriere a 
argoului pot intra şi poreclele care sunt la origine cuvinte sau expresii argotice: „G. G., zis 
Ciumete“ (Ziua, 21.05.1999), Curcanu” (Click, 26.07.2007), „D. M., zis «Mână Scurtă» 
(Gardianul, 16.02.2008); „Greblă e ăla de a şutit geanta. Asta-i meseria lui. De-aia îi zice 
Greblă, agaţă tot ce e lăsat la vedere“ (astromantic.ro). Costache-şapte-degete era „poreclit 
astfel pentru repeziciunea cu care şterpelea pe vremuri ceasornicele pasagerilor din tramvai“ 
(citat din presa vremii, în Paşca 1934). Complementar, se poate vorbi de un inventar de porecle 
fără corespundent între substantivele comune, dar legate de eroi populari din film şi literatură, de 
miturile şi valorile lumii interlope (Fan-Fan, Pardalian, Piedone, Sandokan etc.). 


Există şi o toponimie urbană argotică, alcătuită din denumiri glumeţe de localităţi sau de 
monumente: Bucale „Bucureşti“; Piatra Crăcănată „Arcul de Triumf“; Teapa cu Cartof 
„Monumenul Eroilor Revoluţiei“ (din Bucureşti), Nasturele „Crucea Secolului“ (din Piaţa 
Charles de Gaulle din Bucureşti) etc. La sfârşitul secolului al XIX-lea, Monumentul 
Independenţei de la 1877 (dispărut între timp), din fața Ateneului Român, era numit de 
bucureşteni Chibritul lui Pache. 


5. Sursele lexicului argotic 


Argoul românesc s-a constituit în mare măsură pe baza limbii comune (prin modificare 
semantică, procedee derivative şi de compunere şi joc de cuvinte), dar conține şi un număr 
important de împrumuturi din alte limbi — în primul rând, din limba romani. 


5.1. împrumutul lexical 


Nu putem vorbi de împrumuturi decât când acestea au fost preluate direct de argou din 
registrul curent al altor limbi sau — mai probabil — din argourile limbilor respective. 
Împrumutul argotic nu este neapărat unul „necesar“, care să umple un gol în limba-ţintă; 
dimpotrivă, adesea se împrumută traducerile celor mai uzuale cuvinte, cărora li se furnizează 
astfel sinonime glumeţe: a găvări (din rusă) sau a parli (din franceză sau italiană) pentru verbul 
„a vorbi“, a drinkui (din engleză) pentru „a bea“, grande (din italiană sau franceză) sau balşoi 
(din rusă) pentru adjectivul „mare“ etc. 


5.1.1. Împrumuturi din limba romani 


Împrumuturile ţigăneşti sunt elementul cel mai caracteristic şi mai consistent al argoului 
românesc; ele alcătuiesc o zonă de stabilitate, conservându-şi uneori forma şi sensurile de la 
primele atestări (de la jumătatea secolului al XIX-lea) până azi. Un loc special între aceste 
împrumuturi îl ocupă verbele, numeroase şi care au produs serii bogate de derivate. Contribuţia 
limbii romani la vocabularul secret e un fapt explicabil social (prin sărăcia şi marginalitatea 
țiganilor, care alcătuiau o parte însemnată a lumii interlope) şi cu o răspândire considerabilă în 
Europa. În spaţiul german, o vreme — în secolul al XVIII-lea — nici nu s-a făcut distincţie între 
argoul interlop (Rotwelsch) şi limba țiganilor (v. Matras 1999). Termenul spaniol caló 
desemnează limbajul țiganilor din Spania, în vreme ce, în portugheză, calão e o denumire a 
argoului; ambele provin din ţig. calo „negru“ (care a dat şi în română substantivul călău). În 
argoul maghiar, proporția şi chiar inventarul împrumuturilor din romani sunt destul de 
asemănătoare cu cele din română (Szabó 2002). 


Bibliografia elementelor ţigăneşti din română nu este foarte bogată, dar a beneficiat de cercetări 
consistente şi riguroase. Studiul fundamental al lui Al. Graur, din 1934, a fost completat de autor 
cu unele note suplimentare (Graur 1936); problema a fost reluată de Juilland 1952a şi, cu 
contribuţii interesante, de Drimba, într-un articol scris în 1966, dar care, din cauza cenzurii, a 
putut apărea abia în 1992 (Drimba 2001: 187-262). Vocabularul țigănesc din spaţiul românesc e 
atestat de lucrări mai vechi (Kogălniceanu 1837, Vaillant 1861, Popp-Şerboianu 1930, Potra 
1939) şi de dicţionare noi (Sarău 1992, Sarău şi Colceriu 1998 etc.). 


Multe cuvinte ţigăneşti s-au adaptat şi s-au integrat limbii române, suferind modificări de 
formă şi sens. Unele au intrat chiar în registrul popular mai larg; e cazul lui ditai „mare“, adjectiv 
invariabil provenit dintr-o structură prezentativă cu imperativul dita al verbului dikháw „a vedea“ 
(ditai omul însemna deci, inițial, aproximativ „uite omul!“, „uite ce om!“, v. Graur 1934). Fiind 
netransparente şi, în genere, izolate în limbă, elementele ţigăneşti şi-au schimbat uneori sensul, 
ca urmare a unor confuzii şi reinterpretări: de exemplu, târşă e folosit (mai ales în expresia mi-e 
târşă) cu sensul „lipsă de chef“, deşi sensul etimonului țigănesc zras este „frică“. Unele 
țigănisme au fost reinterpretate prin etimologie populară, fiind apropiate ca formă de cuvinte 
româneşti mai vechi; de exemplu, a (se) cordi (< ţig. kuráw, kurd-) „a întreţine relaţii sexuale“ a 
fost apropiat de rom. coardă. O serie de cuvinte înregistrate în dicționarele recente de argou sunt 
țigănisme neadaptate, folosite mai ales de vorbitorii bilingvi: somnacai (somnakáj) „aur“, hamos 
(xamos) „mâncare“, grast „cal“, foro (foro) „oraş“ etc. 


Substantivele ţigăneşti se adaptează căpătând o finală compatibilă cu sistemul morfologic 
al limbii române cu desinenţele de plural regulat. Cele terminate în consoană rămân aproape 
neschimbate la singular — ca masculinul manuş „polițist“ (din manus „om“) —, dar îşi pot şi 
schimba genul: vast „mână“ e masculin în romani, iar mol „vin“ e feminin; ambele devin neutre 
în română. Finalele vocalice atipice sunt adaptate, ca la gagiu „ins“ (din substantivul masculin 
gadjó „non-țigan“) sau şuriu „cuţit“ şi muie „gură“, substantive de genul neutru, respectiv 
feminin, provenite din substantivele ţigăneşti ćhurí şi mui, ambele feminine. Unele cuvinte au 
fost împrumutate în forma de plural: /ovele (din pluralul țigănesc lové). 


Alte substantive de origine țigănească sunt: baftă „noroc“ (< ţig. baxt), benga „dracul“ (< 
tig. benga), dumă „vorbă“ (< ţig. duma), biştari „bani“ (< bisto „al douăzecilea“) etc. 


Multe dintre substantive au deja familii lexicale bogate, unele derivate fiind mai 
frecvente decât termenii de bază: bulan, molan, muian (cu sufixul -an), gagică (cu sufixul -ică) 
etc. 


Adjectivele de origine țigănească nu sunt multe, dar au o frecvență foarte mare, 
desemnând trăsături fundamentale. Cel mai cunoscut — mişto — este invariabil şi e folosit şi ca 
adverb (provine, de fapt, din adverbul ţigănesc misto); invariabil este şi mult mai rarul caşto (< 
kushto). Celelalte sunt adaptate fonetic şi morfologic: diliu (< diló, -í) „nebun“, puriu (< phuro, 
-í) „bătrân“, naşparliu (< nasvalo „bolnav“) „rău, urât“, nasol (< nasul) „rău, urât“, şucar (< 
sukar) „frumos, bun“. 


Surprinzător de numeroase sunt verbele de origine țigănească: acestea au fost, fără 
excepție, încadrate în tipul de conjugare productiv în româna populară, cu sufixul -i la infinitiv şi 
cu sufixul suplimentar -esc la indicativ şi conjunctiv prezent. Multe dintre verbe s-au format de 


la tema de perfect şi participiu a verbelor ţigăneşti: a cardi (< kharăw/kerăw, kerd-), a ciordi (< 
cordw, cord-), a cordi (< kuráw, kurd-), a dili (< daw, dil-), a mangli (< mangăw, mangl-), a 
mardi (< marow, mard-), a paradi (< pharavăw, pharad-), a pili (pijăw, pil-). Altele se explică 
prin indicativul prezent: a gini (< ğanáw/ğináw), a hali (< haw, hal-), a soili (< sováw, la 
persoana a III-a sove/, cf. Drimba 2001: 243), a uşchi (< ustăw, şi sub influenţa imperativului 
usti). Unele verbe s-au format în interiorul argoului românesc, pornind de la cuvinte împrumutate 
din ţigăneşte: a (se) matoli, din matol < ţig. mató. 


Din limba romani s-au împrumutat chiar şi pronume: mandea „cu“, la origine mande, 
locativul pronumelui de persoana I singular (transformat prin analogie cu antroponimele 
terminate în -ea) şi canci (< khan€), pronumele negativ „nimic“. 


Unele cuvinte şi expresii ţigăneşti s-au transformat în exclamații familiar-argotice, 
neanalizabile: mucles „taci“ (din muk les „las-o“, ciuciu (din cuc „mamelă“, apoi „organul 
sexual masculin“) etc. 


5.1.2. Împrumuturi din turcă 


Problema componentei turceşti a argoului românesc este destul de complicată, pentru că 
presupune distingerea — greu de făcut în practică — între două situaţii. În argou, se pot 
identifica unele cuvinte de origine turcă îndepărtată, care au fost, de fapt, preluate din româna 
standard ori din variantele ei învechite, populare sau regionale şi au fost integrate între argotisme 
prin schimbare de sens. Există însă şi cuvinte preluate de argou direct din turcă, în perioadele de 
bilingvism, de intense legături şi schimburi balcanice. Doar în cazul din urmă se poate vorbi, în 
mod corect, de o influență turcească asupra lexicului argotic. Diferenţierea celor două situații se 
poate face prin datarea fiecărui termen în parte (un argotism recent nu este, în mod normal, un 
împrumut direct din turcă), dar, din păcate, vechimea în limbă a termenilor argotici e, în absența 
atestărilor scrise, cu totul incertă. Un argument pentru plasarea în categoria influenţei turceşti 
este şi natura sursei: dacă termenul provine nu din turca literară, ci din argoul turcesc (ca zulă < 
tc. zula), şansele să fi fost preluat direct, pe cale orală, cresc considerabil. Cel mai probabil, 
argoul românesc a absorbit turcisme şi grecisme în faza lui veche, de început, din secolul al 
XVIII-lea, despre care nu ştim aproape nimic. 


Influenţa turcească asupra limbii române e un subiect fascinant. Cărții fundamentale a lui Lazăr 
Şăineanu — Influența orientală asupra limbii şi culturii române (1900) — i s-au adăugat în timp 
alte cercetări, etimologice (Drimba 2001, Suciu 2006) sau privind valorile stilistice ale 
turcismelor, conotaţiile ironice şi depreciative, utilizarea lor în literatură. 


Au aparținut probabil argoului, înainte de a intra în registrul familiar, cuvinte de origine 
turcă precum sanchi (< sanki „ca şi cum“), puşti (< puşt „tânăr homosexual pasiv“), cacealma (< 
kaçırma „contrabandă; tâlhărie; deturnare etc.“). În listele care se dau de obicei ca exemple 
pentru influenţa turcească în argou apar termeni cu statut discutabil (fie împrumuturi, fie evoluţii 
interne), precum ogeac (hogeac) „ascunzătoare“ (< ocak „vatră; sediu“), bidiviu/bididiu (< 


bedevi) „ins, tânăr“, ramazan „stomac“ (< Ramazan „luna de post a musulmanilor“), bairam 
„petrecere“ (< bayram „sărbătoare“, mangări (< mangır) „bani“. Sunt însă cu siguranţă utilizări 
recente şi inovaţii în interiorul limbii române chindie cu sensul „petrecere“, pluralul parai (în loc 
de vechiul parale), cu sensul „dolari“, sau belea cu sensul „foarte bun, extraordinar“. Evoluţia lui 
martalog sau acaret s-a petrecut tot pe teren românesc, ca şi cea a derivatului a cafti (< a căftăni 
< caftan), poate şi a lui ciumeg (< comak sau cumak). 


Presupunem o origine turcească, fără a o putea plasa în timp, pentru baştan (< tc. 
başkan). Multe turcisme au rămas în registrul popular şi familiar, de unde au putut trece foarte 
uşor în argou: dintre numeroşii termeni peiorativi de origine turcească (ciufut, haimana, lichea 
etc.), unii sunt foarte frecvenți în argou — de exemplu, geanabet (< cenabet). Interesantă e şi 
influenţa turcească în terminologia jocurilor de noroc, care constituie o sursă potențială pentru 
sensuri argotice: barbut (< barbut), coinac (< kainak „os, zar“) etc. 


Sufixul -(n)giu, de origine turcească, e foarte folosit pentru conotațiile sale ironic- 
peiorative. De fapt, multe cuvinte de origine turcească pot intra cu uşurinţă în argou, oricât de 
târziu, tocmai pentru că ele au, în limbajul popular, o utilizare glumeață, depreciativă, o 
expresivitate care poate fi uşor exploatată. 


5.1.3. Împrumuturi din limba greacă modernă 


Grecismele ridică în genere aceleaşi probleme ca turcismele: majoritatea termenilor de 
origine greacă nu au fost Împrumutați direct de argou, ci au pătruns mai demult în limbajul 
familiar şi popular, de unde argoul i-a preluat, cu schimbări de sens pe care le putem considera 
ca petrecute în interiorul limbii române: matracucă, marafeți etc. Conotaţiile ironice şi 
depreciative caracteristice multor termeni populari şi familiari de origine grecească stimulează, 
ca şi în cazul turcismelor, preluarea lor de către argou. 


Singurul exemplu mai recent de grecism care pare să fi intrat direct în argou este 
paranghelie. 


5.1.4. Împrumuturi din idiş 


Idişul — limbă provenită din germana dialectală, cu numeroase împrumuturi din ebraică, 
vorbită de mulți evrei din Europa Centrală şi de Est — a influenţat într-o anumită măsură 
limbajul familiar-argotic al ţărilor din zonă. Influenţa s-a produs în registrul colocvial citadin; 
unii dintre termeni au ajuns şi în argoul interlop (blat, clift, husen, îxivă), dar nu acesta a fost 
centrul lor de iradiere. Mai probabil, determinante au fost contactele lingvistice în interiorul 
populaţiei sărace a mahalalei evreieşti şi româneşti. În primele decenii ale secolului al XX-lea, 
aceste medii şi limbajul lor au pătruns în literatură (de exemplu, prin romanele lui I. Peltz). 


Din idiş provin termeni azi familiari şi destul de învechiţi — gheșefi „afacere“ (la origine, 
germ. Geschäft), cuşer (< kosher) „cum trebuie, în regulă“, haloimăs (< haloimis), mahăr (< id. 
makher < germ. Macher), şaher-maher/şahăr-mahăr (< ), etc. 


Uneori, e greu de stabilit dacă un cuvânt a intrat în română prin idiş sau prin germană; 
pentru fraier, de exemplu, e mai probabilă sursa germană. Anumite cuvinte din idiş au pătruns în 
limbajele familiare şi argotice ale mai multor țări din Europa Centrală şi de Est, ceea ce face ca 
sursa directă să fie mai greu de stabilit — sau chiar să ilustreze etimologia multiplă, ca în cazul 
lui blat, preluat probabil şi din idiş, şi din rusă (cu sensuri uşor diferite). 


5.1.5. Împrumuturi din germană 


Din germana colocvială pare să fi intrat în argoul românesc (ca şi în cel al țărilor din jur) 
fraier; tot de origine germană sunt fuhaus (,„închisoare“ < germ. Zuhthaus), zexe (< germ. Sechs) 
sau familiarul chix (< Kicks), din jargonul biliardului. Șmecher — cuvânt fundamental al 
argoului românesc, intrat apoi în registrul colocvial — pare a fi tot de origine germană (< 
Schmecker, probabil cu sensuri dialectale sau din Rotwelsch). 


5.1.6. Elemente slave 


Rusismele şest, caraman, tuflă au intrat de mult în argoul interlop, ca şi blat (pătruns şi 
prin filieră rusă, deşi la origine este un cuvânt din idiş). Din ucraineană provin şpagă şi probabil 
grubă. Un termen-cheie al infracționalității moderne, şmen, se poate explica prin mai multe limbi 
slave. 


Alţi termeni slavi aparțin mai curând registrului colocvial: ştab, şmotru, a o paşii. Unii 
trimit destul de direct la rusă, fiind folosiţi în glumă: balşoi („mare“), mahoarcă („tutun/ţigară de 
proastă calitate“), a gavari sau a găvări („a vorbi“: „Când a trebuit să plece, tot aşa ziceau unii şi 
alții: «mamă, să vezi ce gavareşte asta»“, forum.sofipedia.com)). 


5.1.7. Elemente romanice 


În lipsa unor contacte directe, împrumuturile romanice sunt foarte puţine; unele dintre ele 
(de exemplu: bombă „cârciumă, tavernă“) au fost explicate prin argoul contrabandiştilor, cu 
circulație în porturile meditaraneene. Unii termeni romanici care deveniseră (prin muzică, 
spectacol etc.) cunoscuţi în spaţiul românesc au căpătat utilizări noi în argou, chiar cu sensul lor 
de bază: it. grande „mare“, în expresia a se da grande, sau it. solo „singur“ („operează solo“). În 
argoul mai vechi exista un adjectiv invariabil giorno „frumos“, care a fost explicat pornind de la 
sintagma „luminaţie a giorno“ (= „ca ziua“). Verbul a parli e o adaptare glumeaţă a fr. parler, it. 
parlare „a vorbi“ („lo am o curiozitate însă: ce limbă străineză gavareşte/parleşte doamna N.?“ 
(cotidianul.ro). 


Franţuzisme certe, intrate în mod misterios în argoul interlop românesc din cel francez, 
sunt firă şi a tira; poate şi bec, din expresia a cădea pe bec, care a fost explicată (...) din argoul 
francez: tomber sur le bec („a da peste polițist“). 


5.1.8. Anglicisme 


Până de curând, influenţa engleză era aproape absentă din argoul românesc; o excepţie o 
constituiau cuvintele bişniță (< engl. business) şi bişnițar, intrate rapid în registrul familiar. În 
prezent, anglicismele sunt în continuare rare în limbajul interlop tradițional, dar au pătruns masiv 
în terminologia traficului şi a consumului de droguri, prin împrumut (a tripui „a se droga“ < 
engl. to trip) şi calc (iarbă < engl. grass, metaforă pentru marijuana). Izolat, imperativul engl. 
shut up pare să fi intrat în circulația autentic populară, din moment ce apare în variantele șatap, 
şadap şi chiar şarap („portarul lor se certa cu fundaşii şi, pentru a avea ultimul cuvânt, a găsit de 
cuviință să-i pună la punct: «Ai, şarap, bă!»“, tempo-poli.ro; „şarap din gură!“, chat.ro). 


În limbajul tinerilor, numărul de anglicisme este foarte mare şi respectă în genere 
pronunția şi ortografia engleză (cool, groggy, party etc.), inovând totuşi frecvent în ortografie, 
prin adaptări glumete (alături de loser, apar variantele luzăr şi luzer). 


Un fenomen interesant şi tipic pentru argoul actual este adaptarea anglicismelor cu 
ajutorul sufixării: sufixul -an, augmentativ, dar având conotaţii ironic-afective, integrează rapid 
termenii străini: gipsan (< gipsy „ţigan“), gipan (< jeep [tip de automobil]). Şi alte sufixe sunt 
utilizate, cu intenţie umoristică, pentru a atribui un aspect popular împrumuturilor din engleză: 
bullshit + sufixul -it devine bulşitură (scris şi: bulshitură), iar trendy + -ez produc adjectivul 
trendinez. 


5.1.9. Etimologie necunoscută 


Sunt încă mulți termeni argotici a căror origine nu a fost lămurită: caşbec, haladit, 
matrafox, caşcarabetă etc. Modificările fonetice, mai ales cele prin joc de cuvinte, pot uneori 
masca împrumutul. 


5.2. Evoluţia semantică 


Majoritatea cuvintelor şi expresiilor din argoul românesc sunt rezultatul unor evoluții 
interne ale limbii, al unor schimbări de sens produse prin procesele cognitive fundamentale — 
metaforă, metonimie, restrângeri şi extinderi semantice, specializări şi generalizări —, dar şi prin 
procedee retorico-pragmatice (ironie, antifrază, eufemism, litotă şi hiperbolă) care se stabilizează 
prin uz. 


Procesele cognitive şi utilizările retorico-pragmatice sunt plasate în planuri diferite şi se 
pot combina: rezultă, astfel, metafore ironice, eufemisme metonimice etc. 


5.2.1. Procese semantice şi cognitive 


Procesele cognitive fundamentale sunt metafora (gândirea prin analogie, similitudine) şi 
metonimia (gândirea prin asociere, contiguitate); în această opoziție fundamentală şi simplificată, 


sinecdoca este doar o formă de metonimie. În orice limbaj argotic (de fapt, în orice limbă 
populară), metafora şi metonimia sunt principalele procedee de modificare a sensurilor. 


5.2.1.1. Metafora 


Argoul se poate caracteriza atât prin zonele lexicale metaforizate — câmpurile semantice 
extrem de favorabile producerii unor analogii —, cât şi prin cele metaforizante: termenii care îşi 
schimbă semnificaţia pentru a desemna obiecte din câmpurile respective. 


În argou sunt metaforizate prin serii bogate de sinonime câteva stări sau acţiuni esenţiale: 
beţia, nebunia, actul sexual, moartea. Argoul dezvoltă, ca orice limbă populară, multe metafore 
expresive pentru părţile corpului: în special pentru cap, față (gură, ochi, nas), mână, organele 
sexuale. Comună cu limbajul popular e şi metafora depreciativă, folosită în insulte, mai ales în 
cele (foarte numeroase) adresate femeilor. În argoul interlop, sunt intens metaforizate obiectele 
furtului, închisoarea, denunțătorul etc. 


Capul e în argoul românesc sursa unor analogii create pe baza formei (bilă), a calității de 
conţinător (cutiuță) sau a poziţiei (mansardă). Gura e, prototipic, comparată cu instrumente 
muzicale (goarnă, trompetă, muzicuţă), cu animale gălăgioase (cățea) sau e redusă la 
corespondentul ei animalier (rât, bot, plisc). Nasul e identificat cu imaginea unor obiecte 
proeminente (cârmă, carină) sau i se propun similitudini în registrul animalier (frompă, corn). 
Ochii sunt metaforizaţi nu ca instrument de captare a luminii (interpretare excesiv ştiinţifică), ci, 
prin inversare de rol, ca „sursă de lumină“: candelă, far, felinar, lampă, lanternă, semafor etc. 
(probabil pe temeiul unei experienţe subiective: închiderea ochilor şi stingerea luminii au — 
psihologic — efect similar). Mâna este, în sensul cel mai concret, unealtă (cazma, lopată) sau e 
devalorizată prin identificarea cu un corespondent animalier (/abă, ghiară). Feluritele tipuri de 
chelie sunt descrise, umoristic, ca spaţiu deschis sau închis şi chiar ca sursă de lumină: 
aerodrom, autostradă, poieniță, reflector. Sânii sunt metaforizați în trei tipare analogice 
fundamentale, cu referire la poziţie (balcoane), formă (baloane) sau conţinut (bidoane). 
Organele sexuale sunt evocate prin analogii vizuale (masculin: vrej, ştiulete; feminin: ghioc, 
savarină) sau sunt descrise în interrelaţie, ca implicate în actul sexual, ceea ce dă vorbitorilor o 
mare libertate de combinare: raton şi veveriță, cuc şi pupăză etc. În desemnarea actului sexual, 
variațiile sunt infinite (a duce pionierul la ecluză, a băga măgaru-n beci, a parca delfinul etc., 
cf. 123urban.ro). 


Metaforele prezente în argoul secolului al XIX-lea — azi, ieşite din uz — conservă 
imaginea-prototip a unor obiecte din epoca respectivă: ochi de vulpe „monede de aur“ (Orăşanu 
1861, Baronzi 1872), picior de porc „pistol“ (ibid.), baston scufundat „puşcă“ (ibid.). 


În argou se creează adesea metafore complexe, ingenioase, care surprind o situaţie în 
ansamblul ei, descriind-o prin sintagme. În argoul militar au fost înregistrate expresiile acțiunea 
„Şopârla “ „spălatul toaletelor“ şi acțiunea „Cobra “ „frecatul duşumelelor“ (Baciu 1985), care 
evocă o anume mişcare de strecurare abilă, înnobilând-o comic prin apelul la denumirile de cod 
tipic militare. Umorul rezultă din suprapunerea a două domenii contrastante (manevrele de luptă 
şi activitatea gospodărească dezagreabilă), mediate de metafora vizuală (care sugerează poziția şi 
mişcările soldatului pus la muncă). 


Metaforele verbale — concretizate, de obicei, prin locuţiuni şi expresii — sunt 
numeroase în argou. Unele sunt foarte izbutite din punct de vedere estetic, pentru că presupun o 
elaborare cognitivă complexă şi produc surpriză comică: a-și pune creierii pe bigudiuri „a se 
gândi intens, a fi preocupat“ ; a se răsti la bocanci („a vomita“), a-i fila o lampă („a fi aiurit, 
uşor nebun“ — transpunere vizuală a discontinuităților stării conştiente) etc. 


Din exemplele de mai sus, se poate constata că materialul lexical care metaforizează e 
alcătuit aproape în totalitate din cuvinte cu sensuri concrete, care denumesc obiecte comune, din 
viața cotidiană (fambal „pat la arest“, sugativă „beţiv“); frecvente sunt şi denumirile de animale 
sau de părți ale corpului acestora. Metafora argotică tinde să concretizeze şi, de cele mai multe 
ori, să schimbe sensul conotațiilor evaluative, al aprecierii afective curente: proiectează umanul 
în registrul animalic sau în obiecte dezagreabile, ori înnobilează ironic realități neplăcute. 


5.2.1.2. Metonimia 


Dacă rolul metaforei în formarea lexicului argotic este unanim recunoscut, cel al 
metonimiei a fost adesea neglijat sau minimalizat. De fapt, şi procesele metonimice sunt foarte 
bine reprezentate în argou, alcătuind serii întregi de termeni şi oferind modele pentru noi 
dezvoltări figurate. Inovaţiile produse prin metonimie pot deveni obscure o dată cu ieşirea din 
circulație a obiectului de la care s-a produs transferul. Unele mistere etimologice pot fi dezlegate 
prin descoperirea de informaţiile contextuale, a unor detalii de viaţă cotidiană din trecut. 


Câteva tipuri de metonimie sunt frecvente. Denumirea obiectului reprezentat pe o etichetă 
devine denumirea produsului conţinut în ambalaj. Cele mai multe exemple privesc sticlele de 
băutură: în perioada comunistă, Săniuța era un tip de vodcă, Corăbioara — un vin ieftin, iar 
Două prune — o ţuică de prune. Ultima formulă a suferit, la rândul său, transpuneri metaforice: 
Doi ochi albaştri, Ochii lui Dobrin (un fotbalist celebru din anii '60—'70) etc. 


Forma, dimensiunea, culoarea şi desenul de pe o bancnotă sau de pe o monedă determină 
în mod constant denumirea argotică a respectivei unități monetare. Dimensiunea e în genere 
tratată metaforic: o bancnotă exagerat de mare e numită cearşaf. Dolarii sunt verzi sau verzişori, 
denumiri de la care se ajunge, prin joc de cuvinte, la verdeață şi — prin substituție sinonimică 
sau direct metaforică — la zarzavat. Culoarea monedelor era relevantă în trecut, pentru că 
diferenția valori mari: galbeni e termenul vechi şi popular pentru monedele de aur, în vreme ce 
albi, albişori sau albituri desemnau monedele de argint. Desenul de pe bancnote intră cel mai 
uşor în uitare. În anii '20-'30, au fost atestate denumirile fată-mare şi ţărăncuță pentru bancnota 
de 500 de lei, pe care era reprezentată o tânără în costum popular. Bancnota de 100 de lei din anii 
"60-—'80, pe care era reprezentată imaginea lui N. Bălcescu, era numită, după culoare, o albastră, 
iar după desen — un Bălcescu. 


Un alt tip de metonimie constă în desemnarea unei părți a corpului, a unui obiect sau a 
unei ființe prin una dintre acțiunile sau efectele lor principale (formal, printr-un derivat cu 
sufixul de agent şi de instrument -for). Astfel, gura este mâncătoare, mestecătoare (sau, cu alt 
sufix, mestecău), scuipătoare, cântătoare sau cârâitoare; urechile sunt ascultătoare, ochii — 
căutători, iar capul — filozof. Din punct de vedere cognitiv, acest tip de metonimie indică o 
viziune care autonomizează sau mecanicizează corpul, ale cărui părți sunt percepute ca acționând 


independent sau ca simple instrumente ori mecanisme funcționale. In cazul obiectelor, rezultatul 
metonimiei poate fi perceput ca o personificare: pantofii sunt mergători, umblători, alergători. 
In mod asemănător, banii sunt zornăitori, iar păduchii — mişcători. 


Metonimia care constă în desemnarea obiectului printr-una dintre calitățile sale, mai puţin 
spectaculoasă, se întâlneşte în cuvinte ca: tărie („băutură alcoolică tare“), răcoare (,„închisoare“ 
— în asociere cu eufemismul) sau prospătură („prostituată tânără“ — în asociere cu metafora, 
prin analogie cu produsele alimentare). Desemnarea calităţii prin obiect e mai rară: adjectivul 
invariabil salon cu sensul „elegant, generos“ („Îmi pare rău, e un tip salon! Ce dacă a mai înjurat 
şi el un pic?“, sport. 365.r0). 


Metonimia (sinecdoca) „întreg pentru parte“ se întâlneşte în cuvântul anatomie, folosit cu 
sensul „corp“. Mai productiv e reversul ei, tiparul „partea pentru întreg“. În sintagma pe sticlă — 
apărută în limbajul colocvial şi care a cunoscut o răspândire spectaculoasă în ultimii ani — , 
metonimia foloseşte denumirea materialului din care e făcut ecranul, pentru a desemna nu atât 
obiectul întreg (televizorul), cât conţinutul şi funcția sa (emisiunile de televiziune). Transferul e 
comic, pentru că operează deopotrivă o concretizare şi o minimalizare a mediului de comunicare. 
Formula s-a banalizat însă, fiind folosită în contexte neutre stilistic: „Zvonul că revin pe sticlă la 
Kanal D e neadevărat“ (Cotidianul, 12.01.2009). Asemănătoare sunt expresiile metonimice 
glumeţe şi ingenioase care au circulat cu câteva decenii în urmă, dar par să fi ieşit din uz, în 
formulele: Te fac o pânză? (invitaţie la cinematograf, filmele fiind proiectate pe un ecran de 
pânză); Te fac o talpă? (invitaţie la plimbare) şi Te fac o spumă la varice? (invitaţie la o bere 
băută la bar, în picioare, spuma fiind o metonimie pars pro toto pentru bere, iar varicele — o 
metonimie de tipul „rezultat pentru cauză“ pentru statul în picioare). Regăsim mecanismul 
metonimic şi în expresia a băga o sârmă „a da un telefon“ (în care sârmă e o desemnare 
metaforică depreciativă a firului de telefon). 


Tot o sinecdocă de tip „parte pentru întreg“ e prezentă în referirea umoristică la mers (şi, 
de aici, la plecare) prin formula joc de gleznă, folosită în actul verbal de alungare: ciocu” mic şi 
joc de gleznă (= „taci şi pleacă!“). Şi prin aceste metonimii se produce un fel de „deconstrucție 
corporală“ a acțiunii, într-o viziune comică, parțială, care coboară în derizoriu acțiunile umane, 
prezentate în latura lor mecanică: a da pe gură sau a da din buze („a spune“), a băga cornu-n 
pernă („a se culca“); intenția şi voinţa persoanei sunt transferate corpului său: aşa vrea [!] 
muşchii lui („aşa vrea el“). 


Metonimia „efect pentru cauză“ se poate recunoaşte — asociată cu hiperbola — în 
Genocid, termen de desemnare a unei băuturi alcoolice de proastă calitate, deci cu efecte nocive 
asupra sănătăţii („N-are bani, dar barmanul îi toarnă un Genocid de patru mii suta. Vodcă de-aia 
la jumate pe care scrie vodcă ş-atât“, Adevărul, 9.09.2002), Te-am zărit printre morminte ş.a. 


Metonimia argotică poate interveni şi în dezvoltarea unor scenarii de tipul „cauză pentru 
rezultat“; pentru descrierea unei stări sau calități, se recurge la prezentarea originii bufe a 
acestora: a căzut în butoiul (sau cazanul) cu melancolie. Identificarea legăturii dintre cauză şi 
efect nu e totdeauna evidentă, metonimia reprezentând un test de perspicacitate şi o sursă de 
umor. Pentru a-i reproşa cuiva că blochează vederea, există formule elaborate şi clişeizate, de 
tipul: ai mâncat sticlă? sau ai rude la Mediaş? (localitate unde se află o cunoscută fabrică de 
sticlă). 


Metonimia argotică presupune adesea mai multe trepte ale transferului, mai multe salturi 
semantice, şi este spectaculoasă atunci când condensează procesele, rămânând totuşi decodabilă: 
denumirile glumeţe Cooperativa „Ochiul şi Timpanul' sau „Pleoapa şi Timpanul“ (pentru 
poliția secretă — Securitatea — din perioada comunistă) evocă activităţile instituției, selectându- 
le pe cele mai nepopulare (urmărirea şi ascultarea convorbirilor) şi indicându-le fie prin organul 
acțiunilor esenţiale (ochiul), fie printr-o parte a acestuia (pleoapa, pentru ochi; timpanul, pentru 
ureche). Chiar dacă a fost probabil influenţată de existenţa verbului a gini „a observa“, expresia 
a pune geana (pe ceva sau pe cineva) „a zări, a urmări etc.“ conţine o metonimie surprinzătoare: 
geana substituie ochiul, chiar dacă rolul ei în procesul vederii e doar auxiliar. 


În măsura în care desemnarea indirectă — prin parte, cauză, efect etc. — atenuează 
efectul negativ al numirii explicite, metonimia se asociază cu eufemismul. O asemenea asociere 
apare, de exemplu, când verbul a speria este folosit cu sensul „a fura“ („a face să dispară”), 
sperietura fiind o posibilă cauză a dispariției: „dimineaţa, nea Jean nu face decât o voltă şi-i 
sperie argintăria“ (Astaloş 1997: 80); „Abia când a venit controlorul am observat că puştiul 
reuşise să-mi «sperie» ceasul“ (astromantic.ro). 


5.2.1.3. Asocierea metaforei cu metonimia 


În limbajul argotic sunt frecvente figurile complexe, elaborate, în care metafora şi 
metonimia coexistă şi se completează reciproc: rezultatul unei asemenea sinteze e, de pildă, 
vechea sintagmă cui de coşciug „țigară“, motivată simultan prin metonimie (efectul nociv, 
pericolul morţii) şi metaforă (analogia formei şi a dimensiunii). Denumirea neutron — pentru o 
băutură nocivă, din categoria genocidului — cuprinde o metaforă (băutura este echivalată cu o 
bombă), dar şi o metonimie, prin reducerea întregului la un singur element (bombă cu neutroni > 
neutroni > neutron). Gura este denumită muzică (Lăzăreanu 1923a), printr-un proces metonimic 
(desemnarea gurii prin ceea ce produce, emite) asociat cu unul metaforic (muzica evocând de 
fapt, ironic, vorbitul, țipătul, plânsul). 


În expresia a pune bila pe cinci, bila e o metaforă a capului, iar cinci — o metonimie a 
mâinii (cu cele cinci degete); întregul e mai curând metonimic, pentru că gestul pregătitor — de 
a pune capul pe mâna cu degetele întinse — devine un substitut pentru somn, în întregul său 
(„am controlat drugul de la uşă şi ne-am hotărât să punem bila pe cinci oleacă“, 
blog.360.yahoo.com). 


Figură complexă este şi calculator, folosit mai ales la plural, în perioada de mare sărăcie 
de la sfârşitul anilor "80, pentru a desemna „căpăţânile de porc“ (marfă principală în magazinele 
alimentare, în acea vreme), pentru a o explica, e nevoie de o întreagă serie de deplasări 
metaforice şi metonimice: căpăţână de porc (tăiat) > cap de om (viu) > creier uman > [prin 
intermediul uneia dintre funcțiile creierului] calculator (= „care calculează”) > 
calculator/computer. 


5.2.1.4. Derivarea sinonimică 


Un termen devenit argotic, cu sensul modificat prin metaforă sau metonimie, poate fi 
înlocuit (mai ales când este cuprins într-o expresie) cu sinonime ale sensului său de bază, care 
ajung astfel să stabilească procese metaforice similare sau/şi să intre în aceeaşi construcție. 
Procedeul a fost numit „derivație sinonimică“ (Al. Vasiliu 1937: 96, Iordan 1943: 491 ş.a.) şi 
reprezintă propagarea prin sinonimie a unor tipare metaforice sau metonimice. 


De obicei, nu este vorba de sinonime propriu-zise, ci de cuvinte din aceeaşi sferă 
semantică sau care au în comun trăsăturile pe care se bazează metaforizarea. Rezultatul este 
producerea unor serii lexicale: bostan — dovleac — tărtăcuţă („cap“); a lua în birjă — a lua în 
balon — a lua în avion etc. („a ironiza, a lua în derâdere“); a băga la bufet/burdufishiozdan/cufăr,; 
a băga la joheab/conductă („a mânca“). De cele mai multe ori, nu se poate stabili cu certitudine 
care a fost primul termen figurat din serie: mălai, ovăz, pleavă, boabe, grăunţe („bani“)? Sticlete 
sau scatiu („polițist“)? Alteori, factori istorici lămuresc problema: cot e o unitate de măsură mai 
veche decât metru şi a fost metafora inițială pentru „an de închisoare“. Procesul se poate extinde 
la împrumuturi foarte recente: metafora airbaguri, pentru sâni, e o actualizare glumeaţă a mai 
vechii metafore baloane. 


O mare parte din înnoirea lexicală a argoului se face prin acest mecanism. Recunoaşterea 
lui permite explicarea unor asocieri aparent nemotivate sau prea puțin motivate; pentru că, 
adesea, lanţul de substituiri se depărtează treptat de logica inițială a metaforei sau a metonimiei. 
Acest lucru se întâmplă mai ales când în „derivarea sinonimică“ intervine şi forma cuvântului, 
atragerea într-o serie fiind favorizată de asemănările fonetice, mai ales ale sunetelor inițiale din 
cuvânt. De fapt, pseudo-sinonimia (asemănarea funcțională) şi similitudinea formei se 
completează reciproc în alcătuirea seriilor argotice. Între bulion şi borş (metafore pentru 
„sânge““) e o asemănare semantică (elemente comune fiind calitatea de lichid şi de aliment), dar 
şi o apropiere fonetică (consoana iniţială comună). 


Procedeul „derivării sinonimice“ a fost asociat, în genere, cu metafora şi funcţionează, 
într-adevăr, cel mai bine cu ajutorul analogiei, deschise către oricâte adaosuri. Metonimiile sunt 
mai precise şi mai limitate, dar pot crea şi ele, uneori, serii (s-a văzut, mai sus, exemplul 
mergători — umblători). 


5.2.1.5. Extinderi şi îngustări semantice 


În afara salturilor semantice spectaculoase produse de cele două mecanisme cognitive 
fundamentale, metafora şi metonimia, în argou (ca în orice varietate a limbii) se petrec 
permanent transformări treptate şi mai puţin vizibile, prin extindere sau îngustare de sens. 
Extinderile semantice au condus la folosirea termenilor marfă şi meserie cu sensul „bun“, sau a 
lui afon („fără voce muzicală“) cu sensul „nepriceput“. În direcţia contrară, se produc şi mai 
frecvente restrângeri şi specializări semantice: verbe cu sens foarte general, ca a face, capătă 
sensuri particulare („a înşela“, „a avea un contact sexual“), termeni ca produs sau băieți se 
specializează, prin eufemism, pentru „prostituție“, respectiv „agenţi ai poliției secrete“ etc. 


Un fenomen foarte răspândit în argou e desprinderea din expresii şi locuţiuni a unor 
cuvinte care păstrează sensul avut în respectivele construcţii: din a lua la mişto s-a izolat mişto, 


substantiv cu sensul „ironie, ironizare“ („inaugurarea tronsonului... s-a lăsat cu «miştouri»“, 
Național, 2.12.2009). 


Destul de multe evoluţii semantice ale cuvintelor argotice sunt neobişnuite, neputându-se 
explica nici prin metaforă şi metonimie, nici prin alte procese semantice cunoscute. În asemenea 
cazuri, e posibil ca în evoluţie să fi intervenit apropieri fonetice (confuzii involuntare sau voite) 
sau calcuri semantice: când verbul a cânta apare nu numai cu sensul „a vorbi“ (dezvoltare 
firească), ci şi ca „a fura“, modificarea semantică nu pare să urmeze niciunul dintre tiparele 
fireşti. Ea ar putea fi explicată prin imitarea sensurilor cuvântului a cardi, împrumut din 
țigăneşte, care are atât sensul „a vorbi“, cât şi pe acela de „a fura“. 


5.2.2. Procese pragmatice 


5.2.2.1. Antifrază şi eufemism ironic 


Antifraza (folosirea ironică a cuvintelor, cu sens contrar celui curent) şi cufemismul 
(înlocuirea unui cuvânt care poate răni, jigni, cu un echivalent contextual care atenuează 
exprimarea) tind adesea să se confunde, mai ales când eufemismul e folosit în mod ironic sau 
glumet, doar mimând precauţia. Dacă distanţa dintre sensuri e mare şi intenţia ironică domină, e 
vorba mai curând de o antifrază; dacă, în schimb, sensurile sunt mai apropiate şi se percepe 
intenția de atenuare, substituția poate fi considerată un eufemism. 


De exemplu, unele dintre denumirile pozitive pentru închisoare — colegiu, facultate, 
universitate etc. — pot fi interpretate, dintr-un punct de vedere exterior, fie ca antifraze, fie ca 
eufemisme. Sunt antifraze dacă se consideră că între o instituţie de învățământ superior şi un loc 
de detenţie există o opoziţie pe care substituirea unei denumiri prin alta o subliniază în mod 
ironic. Pot fi însă considerate şi eufemisme, din punctul de vedere al intenţiei de menajare pe 
care o presupun (evitând duritatea neplăcută a numirii explicite a închisorii). E posibilă şi o a 
treia interpretare, conform căreia ar fi vorba doar de folosirea analogică, metaforică a noțiunilor: 
în lumea interlopă, închisoarea chiar este o instituție de perfecţionare a „cunoştinţelor 
profesionale“ şi o garanție a maturizării, prin contactul cu experţii (în furt, escrocherii etc.); 
aşadar, din punctul de vedere al argotizantului, echivalarea ei cu o instituţie de învăţământ este 
perfect justificată. Alte denumiri ale închisorii — pension sau salon — sau folosirea termenului 
biserică pentru „cârciumă“ (Baronzi 1872) sunt mai clar antifrastice. În cazurile de antifrază 
pură, contrastul e atât de mare, încât produce direct efectul comic şi recunoaşterea situației 
negative, fără să mai atenueze exprimarea. Termenul felicitare (desemnând un mesaj prin 
excelență plăcut) este folosit pentru diferite tipuri de mesaje care aduc veşti proaste; a fost 
înregistrat cu sensul „mustrare“ (în limbajul studenților din regimul comunist) sau „ordin de 
concentrare“ (pe vremea serviciului militar obligatoriu); astăzi, e folosit pentru a desemna 
înştiințările de amenzi rutiere („am primit şi eu de la Poliţia Prahova o «felicitare» 
(andreir.wordpress.com, 27.03.2008). 


Antifraza acționează uneori şi în direcția contrară, atunci când un termen cu semnificație 
negativă e folosit pentru a desemna o realitate pozitivă: păduchios „(ins) plin de bani“ 
(Evenimentul zilei, 28.11.2003). 


Eufemisme (nu şi antifraze) sunt formulele al căror sens nu este neapărat pozitiv. 
Sintagmele la răcoare, la umbră sau la mititica, folosite pentru a desemna locul de detenţie, au 
conotaţii pozitive (răcoarea şi umbra sunt căutate vara; mititica e un diminutiv afectuos), dar nu 
sensuri opuse termenului neutru închisoare. Eufemismele sunt numeroase în argoul interlop: 
acțiunea de „a fura“ este eufemizată prin verbe ca a completa, a opera, a achiziționa sau a 
împrumuta, hoţul fiind achizitor sau mecanic de buzunare, iar cazierul — album. Un eufemism 
glumeţ este produs de substituirea cuvântului popular-argotic printr-un sinonim ad hoc din 
limbajul cult: avicultor „găinar“. Prostituţia şi prostituata sunt denumite produs, respectiv 
producătoare. Eufemismul e răspândit, în genere, în limbajul popular (acțiunea de „a bate“ este 
eufemizată popular prin verbele a altoi, a mângâia, a cârpi), dar este amplificat de argou: a 
ajusta, a aranja, a şi-o fura etc. Numeroase eufemisme se condensează în descrierea stării de 
beţie (obosit, aburit = „beat“), a organelor şi a practicilor sexuale sau — în perioadele de 
dictatură — a instituţiilor de control politic şi polițienesc (băieții cu ochii albaştri sau de pe 
Calea Victoriei = „securişti“). 


In genere, procedeul implicat în antifrază şi eufemism e metafora, dar se poate recurge şi 
la metonimie (la răcoare), la generalizări şi specializări sau la alte tipuri de schimbări semantice. 


5.2.2.2. Litota 


Litota — formă de exprimare atenuată, prin care se afirmă mai puţin, pentru a se înțelege 
mai mult — nu este foarte frecventă în argoul românesc şi nu este, în genere, caracteristică 
pentru limbajele argotice, care tind mai curând către exagerare, către exprimarea hiperbolică. 
Unul dintre puţinele exemple de litotă este adjectivul valabil, folosit în ultimele decenii, mai ales 


în limbajul tinerilor, cu un sens foarte apreciativ: „Barosane, se ştie că eşti valabil“ 
(lyricsera. com) . 


5.2.2.3. Hiperbola 


Hiperbola — ilustrare a caracterului expresiv, afectiv, al oralității — este specifică 
limbajului popular şi foarte bine reprezentată şi în cel argotic. Hiperbola poate produce efecte 
umoristice, atunci când exegerarea este voită, evidentă, jucată. În genere, formulele familiar- 
argotice care exprimă superlativ evaluarea pozitivă sau negativă sunt hiperbole clişeizate. Multe 
apar mai ales în limbajul tinerilor şi implică negativitatea ca mijloc de întărire: mortal, criminal, 
bestial, de comă. Şi cantitatea mare este indicată prin hiperbole clişeizate: în demență, în 
disperare; j 'de mii. 


5.2.2.4. Dezagreabilul ca mijloc de întărire 


Aşa cum a arătat J. Byck într-un articol din 1937 (în Byck 1967: 102-113), cuvintele cu 
semnificație negativă (evocând acţiuni şi situații periculoase, defavorabile) sunt adesea folosite 
ca mijloace de intensificare: „o groază de bani“, „frumoasă foc“ etc. În prezent, mai ales în 
limbajul tinerilor, procedeul continuă să se manifeste, în folosirea colocvială a adverbului rău 


(„bună rău“, „frumoasă rău“), în hiperbolele mortal, în demenţă etc. (menţionate mai sus) sau în 
evoluţia semantică a substantivului belea, devenit intensificator adverbial sau adjectival cu sens 
pozitiv: „poze belea“, „jocuri belea“. 


5.3. Derivarea, compunerea şi conversiunea 


Împărtăşind trăsăturile generale ale românei populare, argoul se îmbogăţeşte masiv prin 
derivare (sufixală) şi prin conversiune (schimbarea valorii gramaticale), mijloace care au un 
caracter aproape sistematic. Între mijloacele de formare a unor cuvinte noi, compunerea este slab 
reprezentată. 


5.3.1. Derivarea 


Procesul fundamental de formare a cuvintelor în română — derivarea — este foarte activ 
şi în limbajul argotic. Prin derivare — în primul rând, cu sufixe — se formează cuvinte noi 
pornind de la alte cuvinte argotice (şmenar < şmen + -ar; haleală < a hali + -eală), sau (mai rar) 
se atrag în argou cuvinte din afara sa, din limbajul standard: paltonar sau şoşonar, de exemplu, 
au la bază cuvintele palton şi şoşon, inovația argotică constând în formarea unor termeni noi, 
identificând categoriile umane în funcție de obiectele de îmbrăcăminte şi încălțăminte pe care le 
poartă. Nu există afixe exclusiv argotice; argoul manifestă, totuşi, anumite preferințe, pentru 
unele dintre sufixele existente (mai ales din inventarul vechi şi popular). 


De multe ori, sensurile derivatului sunt legate de cele pe care cuvântul de bază le-a 
căpătat într-o anumită expresie (plopist „ignorant, nepriceput“ < [a fi în] plop + sufixul -is?); 
derivarea poate lua ca bază chiar o sintagmă: pafarist „ignorant“ < [a fi] p-afară („a fi pe 
dinafara subiectului“). 


Derivatele ludice cu pseudo-sufixe şi derivatele care produc omonimii glumeţe vor fi 
prezentate separat, în secțiunea consacrată jocurilor de cuvinte. 


5.3.1.1. Derivarea cu sufixe 


Sufixarea este mijlocul derivativ cel mai productiv în româna populară şi argotică. În 
argou, se folosesc atât sufixe vechi şi populare (-os, -giu, -eală), cât şi sufixe culte, moderne (-ist, 
-iza, -ită). Combinaţiile dintre baze şi sufixe care au conotaţii stilistice diferite pot produce efecte 
comice. 


Ca urmare a derivării, în argoul românesc există familii lexicale bogate: mişto, miştoacă, 
miştocuț, miştocar, a miştocări, miştocăresc, miştocăreală etc.; şmen, şmenar, a şmenui, 
şmenuitor, şmenuială etc. 


Bine reprezentate — şi pentru că sunt mai multe, şi prin productivitatea fiecăruia în parte 
— sunt sufixele de agent: -(n)giu, -ar, -aş, -ist, -tor. Uneori, acestea formează derivate organizate 


în perechi şi chiar în serii sinonimice: caftangiu şi caftitor, panacotar şi panacotist, țepar, 
țepuitor şi (rar) fepangiu. 


Foarte folosit este sufixul -ar — balconar, bureţar, poponar, bobar, bojogar, maimuţar, 
presar, priponar, sifonar, şmenar, tepar etc. —, care formează nume de agent pornind de la alte 
substantive, chiar din afara argoului (pachetar, boschetar). Sufixul modern -ist (tot cu bază 
substantivală) s-a integrat foarte bine argoului: blatist, carmolist, fomist, maradonist, panacotist, 
plopist;, unele derivate sunt formate direct cu varianta feminină a sufixului: tiristă, traseistă. 
Sufixul -aş a produs o serie mai redusă de derivate: spărgaș, mardeiaş, viețaş; şi mai rare sunt 
-ac (borac) sau -oi (smardoi). În schimb, sufixul -tor are, ca şi în limba standard, aplicare 
sistematică, pornind de la aproape orice verb: ciorditor, ginitor, manglitor, şutitor etc. Sufixul 
-giu/-angiu, de origine turcă, e tipic popular şi are, în mare măsură, conotaţii peiorative; prezent 
în multe cuvinte familiar-argotice — bagagiu, bafiangiu, barbugiu, bulangiu, caramangiu, 
chiulangiu, damblagiu, fitangiu, labagiu, pilangiu, tablagiu etc. —, sufixul e încă productiv: 
unul dintre derivatele sale din ultimii ani este drogangiu („ins care obişnuieşte să se drogheze“). 


Unul dintre cele mai frecvente sufixe argotice este -ea/ă, care formează nume de acţiune 
de la baze verbale. Sufixul -ea/ă marchează net caracterul popular-argotic al derivării, în opoziție 
cu -re din limba standard (foarte rar în argou): abureală este argotic, aburire nu. Derivarea în 
-eală are un caracter sistematic, putând produce substantive de la orice verb: babardeală, 
cafteală, ciordeală, haleală, macheală, mardeală, pileală etc. Prin substituție de sufix, termenul 
standard întâlnire se transformă în familiar-argoticul întâlneală. 


Adjectivele se formează mai ales cu ajutorul sufixului -os: băftos, bengos, haios etc. 


În ceea ce priveşte verbele, sufixele cele mai productive sunt cele care încadrează noile 
formaţii în conjugarea a IV-a (cu sufixul suplimentar -esc), respectiv -i, -ui: a kilări, a năşpi, a 
şmenui, a tripui etc. Modelul derivativ popular-argotic este net diferit de cel al limbii culte (care 
preferă sufixul de infinitiv -a, producând verbe de conjugarea I cu sufixul de prezent -ez); totuşi, 
în argou se creează şi verbe de acest tip: a îmbulina, a mufa, a trotila. 


Un pseudo-sufix izolat din împrumuturile din engleză este -ing, folosit cu intenție 
umoristică în formaţii cu bază lexicală popular-argotică, de tipul crâşming (< crâşmă), cafting (< 
a cafti) etc. 


5.3.1.2. Sufixarea suplimentară (parazitară) 


Nu foarte frecvent e în română procedeul sufixării suplimentare sau parazitare (cf. 
Stoichițoiu-Ichim 2001a: 124), care atribuie cuvintelor o marcă argotică şi o conotaţie ironică, 
fără a le schimba clasa lexico-gramaticală şi sensul de bază: prietenar (< prieten + -ar), jupânar 
(< jupân + -ar), străinez (< străin + -ez) etc. 


In ultima vreme, se extinde folosirea sufixului -ciune, care, pe lângă funcția derivativă 
propriu-zisă (creează nume de acţiune: furăciune, echivalent cu furt), are şi rolul de a accentua 
caracterul argotic al unor cuvinte, fără a le schimba sensul: băbăciune (din babă) sau bunăciune 


(bună, substantivizat). Sufixul tinde să devină marcă argotică, pentru că nu mai este productiv în 
alte registre ale limbii. 


Sufixul augmentativ -an e folosit ca marcă afectivă şi de apartenenţă la argou în cuvinte 
ca muian (< muie) sau kentan (< [ţigară] Kent). Sufixul substituie uneori o terminație existentă 
(altfel spus, se ataşează unei forme trunchiate a cuvântului): mertan (< Mert[edes]/[maşină] 
Mercedes), fiiptan (< friptțură]). În mod asemănător, sufixul -àu poate atribui o notă peiorativă 
unor substantive cărora nu le schimbă sensul de bază: fărău (< față), meclău (< meclă), bornău 
(< bornă „nas“. 


5.3.1.3. Derivarea cu prefixe 


Derivarea cu prefixe e slab reprezentată în româna populară şi în mod special în argou, cu 
câteva excepţii: ne-, răs-, des-/dez. Unul dintre puţinele cuvinte formate cu prefix în interiorul 
argoului este a desclifia (< des- + clift + -a), derivat de la clift „haină“, cu înţelesul „a dezbrăca“ 
sau cu alte sensuri, dezvoltate prin analogie (de exemplu, „a-i deschide cuiva geanta, pentru a 
fura“). 


5.3.1.4. Derivarea regresivă 


În argoul românesc se formează destul de uşor derivate regresive de la verbe, prin 
suprimarea sufixului de infinitiv: potol „mâncare“ (din a potoli [foamea]); mozol „sărutări“ (din 
a mozoli), caft „bătaie“ (din a cafii). În unele cazuri, etimologia e nesigură, astfel că (de 
exemplu, în cazul cuvintelor şucăr şi a şucări) nu putem şti dacă e vorba de un derivat regresiv 
de la un verb sau, invers, de un verb derivat prin sufixare de la un substantiv. Uneori, derivatul 
regresiv se combină cu un verb cu sens general, pentru a alcătui o locuţiune echivalentă cu 
verbul inițial: a da cu soiu’ = a soili; a sta cu bunghiul = a se bunghi. 


5.3.2. Compunerea 


Sunt extrem de puţine compusele în limbajul argotic românesc, cum sunt, în genere, 
puţine în limba populară. Unele, atestate în secolul al XIX-lea — spală-varză, ochi de vulpe —, 
au ieşit din uz. Tiparul alcătuit din verb şi complementul său e ilustrat de compusul împinge-tava 
(„restaurant sau cantină cu autoservire“): „în buricul târgului..., s-a deschis un nou împinge- 
tava“ (metropotam.ro). Un tipar diferit apare în compusul familiar ia-mă, nene („autostop“), în 
care formula de apel devine, metonimic, denumirea mijlocului de transport („Călătorie fabuloasă 
cu «la-mă, nene!»“, allpress.ro). 


5.3.3. Conversiunea 


Conversiunea funcționează sistematic în argou, ca în toate variantele limbii române. 
Adjectivele se substantivizează cu uşurinţă — un nasol, o haioasă — şi dobândesc la fel de 
simplu utilizări adverbiale („ţipă nasol“, „dansează haios"). 


5.4. Abrevierile 


Pentru orice argou sunt caracteristice scurtările formei sonore a cuvintelor, abrevierile 
produse în comunicarea orală. Totuşi, în măsura în care utilizează şi comunicarea scrisă, 
argotizanţii pot prelua în vorbire unele dintre abrevierile codului grafic. În ultimii ani, 
comunicarea prin internet şi prin telefonie mobilă a introdus foarte multe abrevieri, care au 
apărut mai întâi în scris şi au început să treacă şi în codul oral. 


5.4.1. Abrevieri orale 


Scurtarea cuvintelor e un fenomen bine cunoscut al oralității populare; după poziția 
ocupată în cuvânt de secvenţa care se pierde, se vorbeşte de apocopă sau trunchiere (căderea 
segmentului final), afereză (căderea segmentului iniţial) şi sincopă (pierdere a unor sunete din 
interiorul cuvântului). În argoul românesc, cele mai frecvente sunt trunchierile, urmate de 
afereze. Sincopa nu pare să fi produs cuvinte noi în argou. 


5.4.1.1. Trunchierea 


În argoul românesc tradițional, procedeul trunchierii nu era prea răspândit. Un singur 
exemplu are atestări vechi: şme (< şmecher). În limbajul tinerilor, trunchierea (apocopa) a 
început să fie mai des folosită în a doua jumătate a secolului al XX-lea; unele dintre cele mai 
vechi forme (din anii '60-'70) au intrat deja în limbajul familiar curent: prof (< profesor), bac (< 
bacalaureat), dirig (< diriginte). Din aceeaşi perioadă datează mate (< matematică), mag (< 
magnetofon), cas (casetofon) ş.a. Procedeul a devenit tot mai productiv, probabil şi sub influența 
unor argouri străine (englez, francez), cunoscute prin muzică sau filme. Au apărut forme mai 
mult sau mai puţin frecvente: cofe (< cofetărie), libră (< librărie), plicti (< plictisitor) etc.; pe la 
începutul anilor "90, s-a răspândit cu mare rapiditate în limbajul tinerilor evaluativul naşpa 
(abreviere din adjectivul argotic naşparliu). 


Scurtarea se poate opri pe consoană sau vocală, dar există şi tendinţa de a adăuga formei 
rezultate o desinenţă prototipică — facultă (< facultlate] + -ă), care la unele cuvinte face 
diferența dintre masculin şi feminin: profiprofă, dirig/dirigă. Se mai poate adăuga un -i, specific 
hipocoristicelor formate de la numele proprii de persoană: [hai] libi! (< liberare), soni (< sonat), 
profi (< profesionist). 


Trunchierea poate funcționa şi ca mijloc de realizare a eufemismului: formele scurtate 
sunt simţite în genere ca mai puţin agresive: homo (< homosexual, format în română sau/şi 
împrumutat), schizo (< schizofrenic), oligo (< oligofren) etc. 


Unele trunchieri produc jocuri de cuvinte, prin omonimii intenționate (preş < preşedinte, 
secu < securitate etc.). 


5.4.1.2. Afereza 


În limbajul popular românesc, aferezele sunt mult mai puţine decât trunchierile; acelaşi 
lucru se petrece şi în argou. Una dintre aferezele nonaccidentale, intrate într-o oarecare circulație, 
e şto, din mişto, folosit substantivizat (ştouri „ironii, glume“), mai ales în locuţiunea Za şto (< la 
mişto); abrevierea s-a extins şi la restul familiei lexicale: ştocar (< miştocar), ştocăreală (< 
miştocăreală). 


5.4.2. Abrevieri grafice 


Siglele (abrevieri grafice prin reducerea la literele iniţiale ale unor denumiri compuse, din 
domeniul administrativ sau ştiinţific) pot trece şi în forma orală (cu diferite variante de 
pronunțare a literelor care le alcătuiesc). Siglele argotice, create cu intenție glumeaţă, sunt 
atipice: abreviază expresii familiare, accidentale, producând uneori şi omonimii comice. Cele 
mai vechi şi mai stabile sigle din argoul românesc — AMR < au mai rămas (substantivat, 
amereu) şi APV < armată pe viaţă (cu derivatul apevist) — provin din jargonul militar (şi 
carceral). În argoul interlop a fost preluată, din limbajul polițienesc, abrevierea AN < autor 
necunoscut, pentru infracțiuni nerezolvate; sigla a devenit substantiv neutru: aneu, cu pluralul 
aneuri. 


Comunicarea prin internet şi prin telefonia mobilă a pus în circulaţie un număr foarte 
mare de abrevieri de mai multe tipuri: prin siglare (mdr < mor de râs), prin renunțare la ultima 
parte a cuvântului (sal < salutare), prin păstrarea a două-trei consoane din secvenţa iniţială (vb < 
vorbesc/vorbeşti etc.), prin folosirea „rebusistică“ a literelor, cu pronunția completă a denumirii 
lor (d = de, k =ca, rpd = repede, fil = fetele). 


Modelul pentru aceste abrevieri a fost engleza; în limbajul tinerilor au intrat multe 
prescurtări englezeşti — asl (< age, sex, location), imho (< in my humble opinion) etc. —, dar au 
fost şi construite altele, cu material românesc: mrem (< mergem), ms (< mersi) etc. Unele 
abrevieri (total sau majoritar consonantice) sunt impronunţabile: engl. pls (< please), brb (< be 
right back), ca şi rom. mrgm, ms, mdr, vb. Altele, care au în structura lor vocale, au trecut şi în 
forma orală a limbii, comportându-se ca siglări sau trunchieri obişnuite: engl. Jo! (< laughing out 
loud sau lot of laughts), engl. aka (< also known as), rom. sal (< salut, salutare!). 


5.5. Frazeologia 


Frazeologia foarte bogată este o trăsătură a oricărei limbii populare: prin ea, se 
compensează o relativă sărăcie lexicală, combinațiile de cuvinte putând exprima nuanţe şi 
noţiuni diferite, adesea destul de complexe. Argoul românesc conţine foarte multe locuţiuni cu 
verbele de bază a da, a face, a băga, a lua, a trage etc. 


De exemplu, verbul a da intră în mai multe structuri productive: a) cu complement direct (a da 
buzunar „a înjunghia“, a da chix „a rata“, a da clasă „a depăşi“, a da colțul „a muri“, a da sas „a 
înşela“); b) cu instrumental prepozițional (a da cu jula/cu mangla/cu panacotu '/cu raculcu vastu’ 
„a fura“, a da cu roiu cu pasu 'Icu sasu’ „a pleca“; a da cu soiu’ „a dormi“; a da pe gură „a 
spune“), cu circumstanţial de loc (a da în gât „a denunța; a învinge“; a da la stânga „a fura“). 
Verbul intră şi în construcţii reflexive — a se da rotund/lebădă/grande; a-şi da talente („a fi 
încrezut““) — şi cu o expletiv: a o da pe ulei „a se îmbăta“, a o da cotită „a se eschiva“ etc. 


„Amplificarea expresiei“ (Iordan 1937:..., Stoichiţoiu-lchim 2001a: 124) acţionează în 
mod caracteristic în cazul frazeologismelor: unele cuvinte şi expresii primesc determinări 
suplimentare, care nu le modifică sensul sau conotaţiile afective, având un rol de intensificare şi 
unul ornamental, de exercițiu de ingeniozitate şi variație stilistică: fraier a devenit fraier cu cioc, 
fraier coclit/oxidat, fraier cu sonerie; atributul ...lu” peşte e dezvoltat ca ...lu’ peşte prăjit; 
sufletu” (= „nimic“) se particularizează ca sufletu” lui Avram lancu; fratele meu e concurat de 
fratele meu alb sau fratele meu de suferință etc. Depreciativele pot fi întărite de formulele cu 
crengi („urâtă cu crengi“, zoso.ro) sau cu spume („urâtă cu spume“, 123urban.ro). Desigur, doar 
cunoaşterea exactă a etimologiei şi a evoluţiei sintagmelor argotice ne permite să stabilim dacă 
este vorba de amplificare sau, dimpotrivă, de scurtare; e posibil ca, în unele cazuri, să fi circulat 
mai întâi sintagmele lungi, reduse apoi de uz. Argoul e, totuşi, un limbaj mai curând al 
spectacolului lingvistic, decât al conciziei şi al eficienţei; amplificarea ludică şi estetică este mult 
mai frecventă decât elipsa. 


Unele expresii produse cu intenție clar umoristică sunt foarte lungi, elaborate: venit cu 
pluta pe Bistrița/cu roata de caşcaval pe dunga gardului („naiv“), copil tâmpit din părinți 
paraşutişti („prost“), frecție Diana la picior de lemn („inutilitate“), a lua boii de la bicicletă („a 
nu putea afecta prin nimic“), i-au căzut ochii în gură, şi acum priveşte printre dinți („îi e foarte 
somn“) etc. 


Expresiile venit cu pluta („naiv“) sau dus cu pluta („nebun“, „prost“) au foarte multe variaţii, 
pentru că primesc uşor amplificări care precizează locul, invocând fie unul familiar destinatarilor, 
fie unul adaptat situaţiei (de exemplu, în funcţie de originea persoanei vizate): pe Bistriţa („deci 
nu este venit cu pluta pe Bistriţa, şi nici nu cred că ar fi dus cu pluta“, Cronica română, 
3.05.2007), pe Dâmboviţa, pe Jiu, pe Olt, pe Siret, pe Prut, pe Dunăre, pe Gange etc. Alte 
amplificări evocă locuri şi situații comic-absurde: dus cu pluta pe conductă, pe uscat sau pe 
vapor. 


Foarte elaborate sunt şi formulele de alungare, la care adaosul e o explicaţie (precizând 
motivul îndemnului): plimbă ursul, că rugineşte lanțul!; fugi cu pianul de-aici, că se varsă 
clapele! etc. 


Unele expresii sunt rezultatul intertextualităţii: în special în grupurile mai cultivate — 
elevi, studenți, militari —, o serie de citate culturale sunt preluate ca atare sau modificate, 
căpătând sens metaforic sau metonimic. Sursele intertextualităţii argotice sunt: 


a) literatura: crimă şi pedeapsă („aglomeraţie, îmbulzeală“), De treci codrii de aramă... 
(refuz de răspuns la întrebarea „de ce?*); 


b) titlurile de filme: în argoul militar al anilor '70-'80 (Moise 1982), o serie de realități 
cazone primeau denumiri ludice de tipul: a/ 7-lea continent („corpul de gardă“), ziua cea mai 
lungă („liberare“), dincolo de barieră („învoire“), cadavre de lux („insecte în mâncare“); găsirea 
unor corespondențe ingenioase între titluri de filme şi realități cotidiene este, de altfel, un joc 
destul de des practicat în şcoală, în publicațiile de umor etc.; 


c) versuri ale unor cântece: în pace şi onor (ironic: „în voia sa/lor“, „fără probleme“) Te- 
am zărit printre morminte („băutură alcoolică de proastă calitate“), Doi ochi albaştri („[un tip 
de] ţuică de prune“); 


d) mesajele politice (de exemplu, din perioada comunistă): Jos mâinile de pe Coreea! (= 
„nu mă atinge!“); 


e) sloganurile şi mesajele publicitare (sursa cea mai recentă şi cea mai puternică): şi 
marmota  învelea ciocolata în staniol... (replică exprimând neîncredere în vorbele 
interlocutorului); Gogule, probleme?, A-nnebunit lupu], prietenii ştiu de ce; perfect pentru 
familia mea; mai curat, mai uscat; Ne mişcăm mai cu talent? (v. Groza 1996). 


5.6. Jocurile de cuvinte 


În comparaţie cu alte variante ale limbii, argoul se individualizează şi prin rolul important 
pe care îl au în evoluţia sa jocurile de cuvinte. Funcţia expresivă şi estetică a argoului produce 
modificări ale cuvintelor şi ale expresiilor, pe care uzul le acceptă, dacă îndeplinesc câteva 
condiţii: originalitate, formă sonoră evocatoare (prin simbolism fonetic), surpriză umoristică. 
Ludicul contribuie decisiv la instabilitatea, dar şi la evoluţia formelor şi a sensurilor. 


Din punct de vedere etimologic, dispoziția ludică poate explica multe asocieri aparent 
absurde. 


Expresia beat rangă (destul de răspândită în ultima vreme: „cum se suflă în alcooltest, versiunea 
«beat rangă»“, visurat.ro, 19.04.2009; „mă vedeţi beat rangă dansând fără oprire“, trilulilu.ro, 
cf. 123urban.ro) poate pune la încercare răbdarea şi imaginaţia etimologiştilor: de ce ranga 
(„bară de fier, teşită la unul din capete, servind ca pârghie pentru ridicarea sau deplasarea unor 
obiecte grele sau la desfacerea unor pavaje“, DEX) ar fi devenit un etalon al stării de beție? 
Explicaţiile semantice sunt probabil inutile în acest caz. E suficient însă să ştim că expresia bear 
mangă (al doilea termen al sintagmei are origine neelucidată) e mai veche şi foarte folosită pentru 
a caracteriza starea de beție intensă, pentru a înțelege că s-a petrecut o simplă substituție de 
cuvinte asemănătoare prin formă. În limbajul argotic atracţia paronimică produce înlocuiri de 
cuvinte atât prin simplă confuzie, cât şi cu intenţie ludică. 


Anumite jocuri de cuvinte sunt slab reprezentate în argoul românesc. De exemplu, 
procedeul foarte folosit în franceză şi care a şi dat numele unui tip de argou codificat, verlan — 
constând în inversarea silabelor din cuvinte — a fost înregistrat şi la noi, în perioada interbelică, 
în cuvântul stoban („baston“): „Prea miroase a linişte — zice «Cap de Fier», uitându-se lung şi 
trist la stobanul lui cu «bube de nichel»“ (Brunea Fox, reportaj din 1927, în 1979: 61). Un 
exemplu mai nou e fespa („spate“). 


Un reportaj recent (,„Undeo tecido? Rebevo?“, Evenimentul zilei, 30.10.2006) descrie limbajul 
secret al sătenilor din satul Totoi (judeţul Alba), creat prin procedeul inversării ordinii silabelor. 
Exemple de cuvinte şi expresii din „limba întoarsă“ sunt civa (= vaci), Fanuşte (= Ştefan), undeo 
tecido? (= unde te duci?), ivelaino? (= vii la no1?). Evident, în asemenea limbaje artificiale de tip 
„păsărească“, create oral în comunităţi populare, nici interpretarea fonemelor, nici decupajul 
silabic nu sunt riguroase. 


Alt procedeu — frecvent în argoul francez: jocul de cuvinte numit contrepet, constând în 
permutarea unor sunete (de obicei, cele iniţiale) în cadrul unui grup de cuvinte, e ilustrat de 
construcția (eufemistică) mute fuşte. 


5.6.1. Cuvântul-valiză 


Crearea de „cuvinte-valiză“ (prin contaminarea a două cuvinte cu sens relativ apropiat) e 
un procedeu al umorului popular (verbul a furlua, din fura + lua, apare la I. Creangă), activ în 
registrul familiar-argotic: babaie (< babă + mamaie), malboroşească (< [țigară] Marlboro + 
mărăşească; țuicomicină (< ţuică + |strepto]micină), autopicioare (< autolmobil] + picioare), 
tembelizor (< tembel + [televlizor) etc. Suprapunerile modifică mai mult sau mai puţin forma 
cuvintelor inițiale, iar asocierea sensurilor poate pune în evidență, mai mult decât apropierile, o 
divergență comică. 


5.6.2. Calamburul 


În argou, calamburul poate produce cuvinte şi sensuri noi, în măsura în care un paronim, 
folosit sistematic în locul cuvântului propriu, ajunge să preia sensul acestuia: dulău (mai ales la 
plural, dulăi) e folosit în loc de dolar (dolari), iar bulion devine un sinonim pentru milion (un 
bulion de dulăi = „un milion de dolari“; [ilepuroi este, mai nou, echivalentul lui euroi, plural 


glumet de la euro. Efectul umoristic e cu atât mai puternic, cu cât distanța semantică dintre 
cuvintele implicate în joc e mai mare. 


Prin procesul derivării se produc calambururi potențiale, în măsura în care noile formaţii 
sunt (neîntâmplător) omonime cu cuvinte mai vechi, având cu totul alt sens (v. Stoichiţoiu-Ichim 
2001a: 139). Tensiunea dintre forma şi sensul curente, pe de o parte, şi cele deductibile pornind 
de la cuvântul de bază al derivării, pe de altă parte, produce efecte comice. Derivarea argotică 
provoacă jocuri de cuvintre prin termeni ca budist „cel care curăţă WC-uri“ (derivat de la reg. 
budă „closet [rudimentar]“), botanist(ă) „naiv“ (de la cuvântul bot, în expresia a pune botul), 
presar „poliţist“ (< presă), pisanie „bătaie, anchetă“ (< a pisa), bordeleză „prostituată“ (< 
bordel, omonim cu [zeamă] bordeleză „suspensie de sulfat bazic de cupru“), sticlar „beţiv“ (< 
sticlă). Câteva calambururi potenţiale apar direct la forma de feminin: pocnitoare/taxatoare 
„prostituată“. 


Un caz special de calambur paronimic implică nume proprii — de localități sau de 
persoane — folosite în locul cuvintelor comune cu formă asemănătoare, de exmplu Botoşani în 
loc de bot, cu sensul „gură“ („îl văduvisem de doi dinţi şi stătea scheunând ca o potaie, încercând 
să stăvilească valul de sânge ce îi țţâşnea de la botoşani“, Avasilcăi 1994: 26; „Săream ca un 
ghepard şi le spărgeam trompa şi botoşanul“, ibid., 39), Buzeşti în loc de buze, folosit metonimic 
tot pentru „gură“, Fundeni în loc de fund. Uneori, întregul enunţ e aluziv, ca în întrebarea „Care 
eşti din Focşani?“ prin care cineva cere un foc pentru a-şi aprinde ţigara (G. Volceanov 2006). 
Numele unui erou de basm (Greuceanu) e folosit în glumă în locul adjectivului şi al adverbului 
greu („e cam greuceanu să iei sticla aia“, fwd.aiesec.ro). 


În limbajul familiar-argotic mai vechi, au fost înregistrate nume proprii de persoană 
devenite substitute pentru cuvinte comune cu formă asemănătoare: Arsene, ca nume de cod 
pentru anunţarea unui pericol (= arde!) sau Radu (în „Radu l-a chemat“) ca aluzie glumeaţă la 
verbul a o rade („a fugi, a dispărea“). Familiar, Roza (sau Tanti Roza) desemnează scleroza, în 
aluzii şi reproşuri ironice legate de uitarea unor lucruri. 


5.6.3. Pseudo-nume proprii 


Combinarea unor substantive comune cu sufixe specifice numelor proprii (-ache, -eanu, 
-escu, -oiu) constituie un joc de cuvinte (descris de Spitzer 1938) apropiat de calambururile care 
implică nume proprii. Între cele două procedee este, de fapt, o relaţie de simetrie: numele propriu 
fie preexistă şi e folosit cu intenție pentru a evoca un nume comun, fie este creat, pornind de la 
numele comun. Uneori, situaţiile sunt greu de diferențiat, ambele propun o ghicitoare, dând 
interlocutorului satisfacția de a recunoaşte cuvintele ascunse. 


Sufixul hipocoristic -ache e ironic-depreciativ în străinache (< străin) şi doar glumeţ în 
şestache (< şest). Spavarache („spate“) nu este doar rezultatul sufixării, ci şi al unei probabile 
contaminări între spate şi numele propriu Stavarache; la fel, dilimache poate fi rezultatul 
sufixării care a înlocuit terminația adjectivului diliu şi a introdus un sunet parazitar (m), dar şi al 
contaminării dintre diliu şi hipocoristicul Mache. Adjectivul invariabil mache („beat“) ilustrează 
acelaşi fenomen de modificare a formei participiului machit, pentru a o introduce în tiparul 
numelor proprii. 


Alte sufixe onomastice sunt -eanu (vinuleanu „vin“, goldeanu „aur“) şi -escu (a merge cu 
blătescu „a merge pe blat“; învoire de la maiorul Gărdescu „fugă din unitate prin săritul 
gardului“) etc. Sufixul poate crea efecte efemere, ca un simplu mijloc de modificare ludică a 
cuvintelor dintr-un text: „unu Lică, un fel de aviarorescu, dat în paştele lui măsescu“ (Goma, 
1991d: .....); în asemenea situații, se poate ataşa şi unor cuvinte care nu sunt substantive: 
gimbescu (Astaloş ........... ). 


Sufixul -oiu a produs o deraiere glumeață destul de răspândită, substituind terminația -at 
a participiului terminat, mai ales când acesta e inclus în forme verbale compuse: am terminoiu. 


5.6.4. Pseudo-limbi străine 


Unele cuvinte şi expresii româneşti sunt modificate parțial în limbajul familiar-argotic, 
conferindu-li-se în glumă aspectul caracteristic unor limbi străine. Jocul lingvistic e vechi (a scris 
despre el Al. Graur, în 1947, în articolul „Limbi amestecate“, reluat în Graur 1970: 51-60) şi a 
produs pseudo-franțuzismele s-a fe „s-a făcut“, pe neve „pe nevăzute“, Obeur [pron. Obăr] 
„Obor“ etc. În ultimele decenii fenomenul s-a manifestat mai ales prin producere de pseudo- 
anglicisme de tipul cafting sau crâşming. 


5.6.5. Deraierea lexicală 


Jocul de cuvinte cel mai mult studiat şi care joacă un rol important în evoluţia argoului 
românesc a fost numit de Al. Graur, într-un articol din 1949 (în Graur 1970: 160-167), deraiere 
lexicală. Jocul constă în substituirea unui cuvânt (care poate face parte dintr-o expresie) prin 
altul doar pe baza asemănării formale, fără legătură semantică, a segmentului inițial; efectul 
obținut este comic şi absurd. Procedeul seamănă oarecum cu calamburul, doar că formele 
substituite nu pot fi considerate nici măcar paronime, pentru că au extrem de puţin în comun. 
Fără ajutorul contextului, de altfel, legătura dintre ele nu ar putea fi reconstituită. Un exemplu 
clasic de deraiere lexicală apare la Creangă: „Dumnezeu să-l iepure!“ pentru „Dumnezeu să-l 
ierte“ (1970, I: 204). Procedeul e destul de frecvent în limbajul copiilor şi al tinerilor, producând 
formule stabile, ca la o paişpe! (= la o parte!;, după principiul amplificării, formula poate 
continua: „Mamăă, la o paişpe, că vine şaişpe!“, catavencu.ro, 30.09.2008). 


Între jocurile de cuvinte nu se pot trasa graniţe ferme. Unele situaţii — De acordeon! (= „De 
acord!“) — pot fi interpretate şi ca jocuri paronimice (calambururi: substituirea lui acord prin 
acordeon), şi ca exemple de cuvinte-valiză (contaminare între de acord şi acordeon), şi ca 
deraieri lexicale (chiar dacă segmentul comun e mai lung, substitutul e complet nemotivat 
semantic). 


Deraierea lexicală are adesea funcție eufemistică: sunt numeroase substituiri în care 
sunetul inițial al cuvântului „deraiat“ (de obicei, c sau p) indică drept sursă unul dintre cuvintele 
obscene din română: vai de cozonacul/cozorocul lui; a durea în cot/călcâi/caschetă/pix; ce 


puşca/lpana mea...!, ce puii/pisicii mei... Au mai fost înregistrate deraierile cufemistice 
transparente hai sifon/salcâm/Shakespeare (pentru „hai sictir“). Unele substituiri eufemistice 
sunt foarte stabile şi transparente (de exemplu, cacao în a se face de cacao). 


Ar putea fi încadrată în aceeaşi categorie modificarea unei expresii prin substituirea unui 
cuvânt vulgar cu altul, ales în mod aleatoriu, chiar dacă termenii nu mai au în comun nici măcar 
sunetul inițial: mă doare la bascheţi/la bască, ce geaca mea! etc. 


Deraierea lexicală interferează cu pseudo-derivarea sinonimică, introducând în seriile de 
echivalente unele cuvinte care au aceeaşi inițială cu modelul — ba/oane/balcoane/bidoane 
„sâni“; borş/bulion „sânge“; fațadă/faianță/faleză „faţă“ —, chiar când semnificaţia e destul de 
depărtată: bilă/bibilică „cap“; grangure/grande „personaj important“; a freca mangalul/menta 
„a-şi pierde timpul“; muştiuc/muştar „gură“ etc. 


5.6.6. Simbolismul fonetic 


O serie de termeni de argou par a fi formați mai ales pe baza simbolismului fonetic, a 
efectelor comice, depreciative produse de anumite îmbinări de sunete: cașcarabetă, 
jantimoticote, a se întitiliza „a se dichisi“, încoțopenit, încocostârcitor, chichi-michi etc.; apariţii 
efemere ca geanabez sau guguv intră în aceeaşi categorie. 


Epitetele peiorative, mai ales, se pot multiplica prin variaţii de formă, cu condiția de a 
conține acele combinațiile de sunete care — prin lipsa lor de eufonie sau prin evocarea altor 
cuvinte depreciative — evocă trăsături neplăcute. Al. Graur a adunat, într-un articol din 1959 
(„Grupuri simbolice în fonetismul românesc“), exemple foarte convingătoare de cuvinte care au 
(etimologic sau prin modificări ulterioare) grupuri de tipul rl, rt: ghioțârlan, gărligan, ciorlogar, 
chițorlan, borțochinos, popârțache, marțafoi, fleorţotină etc. În limbajul popular şi implicit şi în 
argou, zeci de cuvinte de acest tip constituie modelul pentru noi formaţii similare, produse prin 
recombinarea comică a aceloraşi sunete. 


